
Darllenwch y nodiadau hyn yn ofalus, os gwelwch yn dda. Mae gwybodaeth hanfodol ynddynt.  Mae'r dogfennau y byddwch chi yn eu defnyddio i ddatblygu eich portffolio i'w gweld ar y tudalennau nesaf.  

Beth yw diben y portffolio? 

Pwrpas y portffolio hwn yw galluogi dysgwyr i arddangos a darparu tystiolaeth o sut maent yn cwrdd â'r canlyniadau dysgu a osodwyd gan Gyngor Gofal Cymru, i'r Rhaglen Gyfnerthu, gan gynnwys:  

· Defnyddio dadansoddi mewn asesu i gyfarwyddo ymyrraeth; 
· Ymyrraeth a defnyddio barn broffesiynol mewn sefyllfaoedd sy'n gynyddol gymhleth; 
· Gweithio ar y cyd gyda defnyddwyr gwasanaeth, gofalwyr a gweithwyr proffesiynol eraill;

Cytundeb dysgu rhwng y dysgwr a'r cyflogwr

Yn Adran 9 o'r Portffolio, fe welwch gopi o gytundeb dysgu gwag y mae angen i chi ei ddarllen, ei drafod a'i gytuno gyda'ch mentor, rheolwr a rheolwr hyfforddi/cydlynydd.  Unwaith fo'r cytundeb wedi ei arwyddo gosodwch yn ôl yn Adran 9 o'r portffolio.  

Sut ddylid cyflwyno'r Portffolio? 

Rhaid teipio'r deunydd yr ydych yn ei ysgrifennu yn y portffolio. Gellir dod o hyd i wybodaeth am hyn yn Llawlyfr y Rhaglen.  Rhaid cyflwyno'r holl bortffolio yn electronig.   Rhaid i'r portffolio fod wedi ei gwblhau pan fydd yn cael ei gyflwyno.  

Gellir cyflwyno’r holl ddeunyddiau asesu a’u hasesu yn Gymraeg, Saesneg, neu gyfuniad o’r Gymraeg a’r Saesneg. Bydd asesydd sydd â chymwysterau addas o Awdurdod arall yn marcio eich gwaith. Ni chaiff cyflwyniadau trwy gyfrwng y Gymraeg eu trin yn llai ffafriol na gwaith ysgrifenedig a gyflwynir yn Saesneg.


Sut mae'r Portffolio yn cael ei asesu? 

Yn ystod y rhaglen, darperir cyngor am ddatblygiad eich portffolio fel rhan o bedwar gweithdy Cadarnhau gorfodol, a gan eich mentor. Darperir adborth ar holl agweddau'r gwaith yr ydych yn ei wneud i ddatblygu’r portffolio fel rhan o'r gweithdai hyn. Ni fydd eich mentor na'r staff hyfforddi y byddwch wedi eu gweld fel rhan o'r gweithdai Cyfnerthu, yn gysylltiedig â marcio eich portffolio ar ôl ei gyflwyno.  Bydd y dogfennau Portffolio yn cael eu marcio yn briodol gan staff cymwys y tu allan i'r sefydliad sy'n eich cyflogi. 

Fel arfer, bydd dyddiadau i gyflwyno portffolio ar gael yn ystod y cwrs cyflwyno, mewn cyfarfodydd gweithdy cyfnerthu ac yn cael eu rhoi ar Moodle. 

Cyfrinachedd

Mae hi yn bwysig nad oes modd adnabod unrhyw unigolyn yn uniongyrchol neu'n anuniongyrchol, o'r wybodaeth sydd yn y portffolio. Rhaid i chi:

· lynu at y canllaw yn Llawlyfr y Rhaglen am gyfrinachedd; 
· beidio enwi eich Awdurdod Lleol/cyflogwr na chyfeirio at nodweddion daearyddol, corfforol neu nodweddion eraill y gellid eu hadnabod. Mae hyn yn cynnwys cyfeirio yn y llyfryddiaeth at bolisïau e.e. defnyddiwch 'bolisi awdurdod xxx';
· beidio ag enwi unrhyw unigolion sy'n defnyddio'r gwasanaethau, eu teuluoedd na'u gofalwyr.  Yn hytrach, dylech ddefnyddio rhifau e.e. 1, 2, 3 ac ati. a nid llythrennau;  
· beidio ag ysgrifennu gwybodaeth sy'n galluogi i unrhyw unigolyn sy'n defnyddio gwasanaethau, eu teuluoedd na'u gofalwyr i gael eu hadnabod drwy'r disgrifiad a ddarparwyd gennych.  Mae hyn yn cynnwys cyfeirio at enwau, cydweithwyr, lleoedd (yn cynnwys ysbytai, ysgolion trefi, pentrefi, strydoedd) unrhyw ddigwyddiadau penodol a fedrai olygu adnabod rhywun oherwydd cyhoeddusrwydd yn y gorffennol, gweithwyr proffesiynol eraill neu unrhyw wybodaeth bersonol gan gynnwys gwybodaeth feddygol neu gyflyrau eraill; 
· cymryd cyfrifoldeb personol am lynu at reolau cyfrinachedd. Er y bydd gweithdai Cadarnhau ac adborth am eich portffolio yn darparu arweiniad ac adborth, cyfrifoldeb y dysgwr yw sicrhau fod y portffolio yn glynu at y gofynion cyfrinachedd a nodir yn y llawlyfr ac uchod. 

Cofiwch, eich cyfrifoldeb CHI yw eich Portffolio ac ni ddylech ddibynnu ar unrhyw un arall i nodi unrhyw gyfrinachedd gaiff ei dorri gan mai eich gwaith chi ydyw. Rhaid i chi dderbyn cyfrifoldeb llawn am gyfrinachedd.  Mae cwrdd â'r holl ofynion cyfrinachedd yn bwysig iawn.  Gall torri'r rheolau cyfrinachedd olygu cosb gan gynnwys tynnu marciau neu fethu, edrychwch ar y llawlyfr i gael y manylion.    


Dyslecsia ac amgylchiadau arbennig eraill

Os oes gennych unrhyw gyflwr y credwch y gallai effeithio ar eich gallu i ddelio gydag unrhyw ran o'r rhaglen, dylech gysylltu â'ch adran hyfforddi ar unwaith i drafod unrhyw gefnogaeth ychwanegol y byddwch efallai ei angen.  Mae gan y Brifysgol Uned Gwasanaethau Myfyrwyr a fedrai eich helpu, ond cyfrifoldeb y dysgwr ei hun yw cysylltu â hwy.  


Adran 1.


Tystysgrif i Raddedigion mewn Cadarnhau Ymarfer Gwaith Cymdeithasol - Portffolio'r Dysgwr 


Canllawiau: 

· Rhaid i'ch portffolio gynnwys eitemau 1 - 9 isod (yn ôl y drefn a nodir);
· Dylech ddefnyddio'r pro-forma yma i osod eich gwaith ymhob adran;  
· Gwnewch yn siŵr fod y dudalen llofnodion yn Adran 8 wedi ei llenwi cyn cyflwyno'r portffolio   

Cynnwys 

	Adran y Portffolio
	Pwnc

	Tasg rhif

	1
	Tudalen Gynnwys
	

	2
	Adolygiad Datblygiadol
	1

	3
	Arsylwi ac adborth
	2

	4
	Diogelu a gweithio mewn sefyllfaoedd cymhleth - Astudiaeth Achos
	3

	5
	Diogelu
	4

	6
	Adolygiad Datblygiadol
	1

	7
	Llyfryddiaeth
	

	8
	Manylion a llofnodion dysgwyr a gwiriad Rheolwr Llinell
	

	9
	Cytundeb Dysgu Dysgwr a Chyflogwr
	



Adran 2

Adolygiad Datblygiadol (a) 

Canllawiau: Dylid llenwi'r adran hon drwy ystyried y gwaith y byddwch wedi ei wneud ers cymhwyso, a'r trafodaethau gyda'ch mentor a goruchwyliwr/rheolwr llinell fel rhan o'ch Cynllun Ymarfer Unigol am y Tair Blynedd Gyntaf.

	Ar sail eich profiad yn ymarferol, nodwch a chyfiawnhewch eich anghenion dysgu cytunedig ar gyfer y canlyniadau a ganlyn: 

· Gweithio ar y Cyd gydag defnyddwyr gwasanaeth a gofalwyr 
           Gweithio ar y cyd gyda gweithwyr proffesiynol eraill
· Defnyddio dadansoddi mewn asesu i gyfarwyddo ymyrraeth 
· Ymyrraeth a defnyddio barn broffesiynol mewn sefyllfaoedd sy'n gynyddol gymhleth 

500 gair (+/- 10%: dylech gynnwys nifer y geiriau ar ddiwedd pob rhan) 

Wedi ennill fy nghymhwyster gradd, roeddwn yn ffodus o gael swydd gyda Thîm Oedolion o fewn awdurdod lleol yng Nghymru. Roeddwn yn cydnabod fod gennyf ddiffyg profiad blaenorol o weithio o fewn gwasanaeth statudol a’r maes yn benodol. Mae fy sylfaen wybodaeth, sgiliau a’m hyder wedi datblygu’n sylweddol ers dechrau gyda’r tîm. Serch hynny, fel rwyf yn cael y cyfle i weithio ar achosion mwy cymhleth, rwyf yn gobeithio gallaf gyfoethogi’r rhain ymhellach.

Mae gweithio’n gydweithredol gydag unigolion a gofalwyr mewn modd person canolog yn un o brif egwyddorion y Ddeddf Gwasanaethau Cymdeithasol a Llesiant (Cymru) 2014 (DGCLl). Mae’r asesiadau a ddefnyddiwyd o fewn y tîm yn pwysleisio’r hyn sy’n bwysig i’r unigolyn a’u canlyniadau personol. Drwy sgwrsio ag adeiladu perthynas llwyddais i adnabod yr hyn sy’n bwysig i’r unigolyn a’u galluogi i adnabod eu cryfderau. Gall dadansoddi’r sgwrs er mwyn adnabod canlyniadau personol unigolion fod yn heriol ar adegau; gall fod yn anodd gwahaniaethu rhwng canlyniad a chynnyrch. Un angen dysgu rwyf wedi’ adnabod, yw datblygu fy sgiliau cofnodi. Bydd cael y cyfle i fynychu sesiynau hyfforddiant ar ganlyniadau personol yn fy nghaniatáu i ddatblygu ymhellach.

Yn unol â gofynion y Ddeddf Galluedd Meddyliol (2005); cefais brofiad o gwblhau asesiad galluedd meddyliol o allu unigolyn i ymdrin â’i materion ariannol. Drwy ymchwilio i egwyddorion y ddeddf, teimlaf fod gennyf sylfaen wybodaeth dda, serch hynny, mae gennyf ddiffyg hyder yn fy ymarfer wrth gwblhau a chofnodi asesiadau galluedd meddyliol. Mae cynyddu fy hyder i gwblhau asesiadau galluedd meddyliol yn angen dysgu rwyf wedi’ adnabod. Drwy barhau i gysgodi cydweithwyr profiadol a gwneud defnydd o oruchwyliaeth gallaf ddatblygu fy sgiliau asesu.  

Mae gweithio’n gydweithredol gydag asiantaethau, er enghraifft proffesiwn iechyd yn rhan annatod o waith y tîm, gyda’r Côd Ymarfer Broffesiynol Gofal Cymdeithasol (CYBGC) yn nodi’r angen i weithio’n gydweithredol i hyrwyddo lles, llais a rheolaeth unigolion (Gofal Cymdeithasol Cymru, 2017). Mynychais gyfarfodydd amlddisgyblaethol ag asesiadau arbenigol i bennu anghenion unigolion ac i benderfynu’r elfen cyllido. Mae’r cyfarfodydd yn aml yn amlygu anghenion yn unig, sy’n mynd yn groes i egwyddorion gofal cymdeithasol a’r ymagwedd seiliedig ar gryfderau. Teimlaf fod gennyf ddiffyg hyder o fewn y cyfarfodydd hyn i ymddiried yn fy marn broffesiynol, gan nad oes gennyf wybodaeth eang o faterion iechyd a’u cymhlethdodau; mae hyn yn angen dysgu rwyf wedi’ adnabod. Mae mynychu sesiynau hyfforddiant ar glefyd Parkinson a chlefyd niwronau echddygol wedi bod yn fanteisiol, byddaf yn parhau i fynychu sesiynau yn y dyfodol. 

Rwyf wedi cael profiad o weithio ar achosion cymhleth, yn cynnwys achos diogelu ble roedd pryderon am unigolyn oedd yn profi esgeulustod. Mae ymateb i bryderon diogelu yn rhan annatod o waith y tîm; gyda’r DGCLl (Cymru) 2014 yn gosod dyletswyddau deddfwriaethol ar awdurdodau lleol i ymdrin â phryderon diogelu. Roedd yn ofynnol fy mod yn ymarfer yn gydweithredol gyda’r unigolyn ac aml asiantaethau wrth fynychu’r cyfarfod strategaeth, i hyrwyddo hawliau’r unigolyn a lleihau risg, (CYBGC, 2017). Roedd defnyddio goruchwyliaeth, boed yn ffurfiol neu’n drafodaeth anffurfiol gyda’m nghydweithwyr yn fanteisiol, ac yn gyfle i mi adlewyrchu ar fy mhenderfyniadau. Rwyf yn cydnabod nad oes gennyf lawer o brofiad o weithio ar achosion diogelu. Drwy barhau i gysgodi cydweithwyr, gwneud defnydd o oruchwyliaeth a chyfoethogi fy ngwybodaeth o Adran 7 DGCLl (Cymru) 2014, gobeithiaf ddatblygu ar fy hyder a sgiliau i ymateb i bryderon diogelu.

Nifer Geiriau: 550





Adran 3

Sylwadau gan unigolyn sy'n defnyddio gwasanaethau, eu teulu a gofalwyr 

Canllawiau: Rhaid i ddysgwr ddewis arsylwad sy'n ymwneud yn uniongyrchol gydag ymarfer gwaith cymdeithasol gydag unigolyn sy'n defnyddio gwasanaethau, teuluoedd a gofalwyr a chofnodi hyn ar y ffurflen isod.     Ni all yr arsylwi ddod o roi tystiolaeth mewn llys, cyfrannu at gyfarfodydd grŵp strategol, cynadleddau achos neu dribiwnlysoedd neu unrhyw weithgaredd anuniongyrchol arall.   Mae’n rhaid gofyn caniatâd y sawl sy’n defnyddio'r gwasanaethau, eu teuluoedd a/neu eu gofalwyr cyn cynhelir y gwaith arsylwi.  Rhaid i'r gwaith arsylwi gael ei wneud gan arsyllwr sydd â chymwysterau gwaith cymdeithasol gydag o leiaf tair blynedd o brofiad (meini prawf wedi eu gosod yn Llawlyfr y Rhaglen).   Rhaid i'r arsylwi fod yn o leiaf 30 munud o hyd. Bydd yr arsyllwr yn derbyn adborth gan yr unigolyn sy'n defnyddio'r gwasanaethau, eu teuluoedd a/neu eu gofalwyr gan ddefnyddio'r ffurflen isod ar ddiwedd yr ymweliad.   

Er y gall y dysgwr ddewis defnyddio'r ffurflenni a ddarparwyd i gasglu adborth, fe'i hanogir i wneud hyn mor fanwl â phosib gan ddefnyddio ystod o ffyrdd casglu, yn dibynnu ar oed, gallu ac anghenion yr unigolyn sy'n defnyddio'r gwasanaethau, eu teuluoedd neu ofalwyr.

Wrth lenwi'r adran yma dylech wylio'r pedwar clip fideo o 'Mwy na Geiriau' ar Moodle gan y gallai'r rhain eich helpu i feddwl am eich profiadau eich hunan a myfyrio pam y dylai iaith fod yn rhan hanfodol o asesu a darpariaeth gwasanaeth. 

Crynodeb Arsylwi 

Dylech gynnwys enw'r tyst arbenigol sydd yn arsylwi yn adran 8.  

Dyddiad yr arsylwi:   30/10/2020 

I’w gwblhau gan y dysgwr 

	Nodwch yr amcanion gwaith cymdeithasol a rhowch ddisgrifiad bras o'r sefyllfa gan gynnwys y cyd-destun daearyddol a chyfreithiol ac unrhyw faterion perthnasol o ran diwylliant, ethnigrwydd ac iaith.   

300 gair (+/- 10%: dylech gynnwys nifer y geiriau ar ddiwedd pob rhan) 

Mae 1 yn fenyw, gwyn yn ei wythdegau a chanddi anhwylder cof. Mae’n byw ei hunain mewn tref mewn ardal gymharol wledig yng Nghymru. Mae 1 yn Gristnogol. Mae aelodau’r capel â’i theulu estynedig yn gefnogol o’i anghenion. Mae’n cyfathrebu drwy gyfrwng y Gymraeg a’r Saesneg; Cymraeg yw ail iaith 1. Mae ystadegau Cyfrifiad 2011 yn nodi fod yr ardal yn cynnwys un o’r canrannau mwyaf o siaradwyr Cymraeg yng Nghymru. Mae iaith yn agwedd pwysig i’w hystyried; gyda Fframwaith Mwy na Geiriau (2016), yn cydnabod, mai dim ond drwy gyfrwng eu hiaith ddewisol gall unigolion gyfrannu’n llawn i’w gofal (Community Care, 2017).

Cynhaliwyd ymweliad yn unol â Rhan 7 o’r DGCLl (Cymru) 2014 a’r Gweithdrefnau Diogelu Cymru (2019) (GDC) yn dilyn pryderon fod 1 wedi profi camdriniaeth ariannol. Mae gan wasanaethau cymdeithasol a’r heddlu rym statudol i ymchwilio i amheuaeth o gamdriniaeth, (GDC, 2019). Mae ymarfer amlasiantaethol effeithiol yn hollbwysig er mwyn cynllunio i amddiffyn ac atal unigolion rhag profi camdriniaeth, (Crawford, 2012). Cynhaliodd yr heddlu ymchwiliad troseddol i’r honiadau. Wrth gydweithio, roedd yn ofynnol i mi gwblhau asesiad, yn unol ag egwyddorion y Ddeddf Galluedd Meddyliol (2005) (DGM) o alluedd meddyliol 1 i roi tystiolaeth i’r llys. O ran cynllunio i amddiffyn ac atal 1 rhag profi camdriniaeth ariannol, cwblhawyd asesiad o’i galluedd meddyliol i ymdrin â’i materion ariannol hefyd. Mae galluedd meddyliol yn benodol i benderfyniad penodol ar amser penodol (Allen, 2020), roedd felly yn ofynnol i mi gwblhau a chofnodi dau asesiad ar wahân.

Mae egwyddorion y DGM (2005) yn hyrwyddo’r broses o wneud penderfyniadau, (SCIE, 2009), gan nodi’r hawl sydd gan unigolion i wneud penderfyniadau; dylai cymryd yn ganiataol bod gan unigolion allu oni bai y profir yn wahanol. Mae asesiad galluedd meddyliol yn asesu gallu’r unigolyn i: ddeall y wybodaeth, atgofio’r wybodaeth, defnyddio’r wybodaeth a’u gallu i gyfathrebu’r penderfyniad. Pan asesir unigolyn i fod heb alluedd meddyliol i wneud penderfyniad, byddai penderfyniadau yn cael eu gwneud ar ran yr unigolyn er eu budd gorau. 

Nifer Geiriau: 330










	Dylech fyfyrio yn feirniadol ar eich dulliau a'ch sgiliau cyfathrebu yn ystod y gwaith arsylwi gan gynnwys sut y gwnaethoch nodi os oedd gennych y sgiliau cyfathrebu angenrheidiol i weithio gyda'r unigolion sy'n defnyddio gwasanaethau, eu teuluoedd a gofalwyr.  Dangoswch sut y gwnaethoch lynu at y gwerthoedd gwaith cymdeithasol drwy ddefnyddio'r dull sy'n canolbwyntio ar yr unigolyn, Cod Ymarfer Proffesiynol Gweithwyr Gofal Cymdeithasol, ymarfer sy'n ddiwylliannol sensitif, dewis iaith gan gynnwys yr egwyddor 'Cynnig Rhagweithiol ' ac ymarfer moesegol. 

1300 gair (+/- 10%: dylech gynnwys nifer y geiriau ar ddiwedd pob rhan) 

Ni all tanbrisio pwysigrwydd sgiliau cyfathrebu effeithiol wrth weithio gyda phobl hŷn, (Crawford a Walker, 2005). O fewn yr ymweliad gyda 1, roedd yn bwysig fy mod yn ystyried materion ieithyddol a diwylliannol yn ogystal â sicrhau fy mod yn cyfathrebu mewn modd sensitif i’w anghenion.

Cytunwyd i gynnal yr ymweliad yng nghartref 1. Roedd penderfynu ar leoliad addas yn holl allweddol, roedd yn bwysig bod 1 yn gyfforddus gyda’r lleoliad er mwyn sicrhau’r lefel uchaf o gyfranogiad, gan ystyried y bydd trafodaethau am faterion sensitif. Nododd Kadushin a Kadushin (1997) fod unigolion yn llai tebygol o fod yn ddigofus pan mae’r sefyllfa yn gyfleus. Roedd ymweliad cartref yn fy ngalluogi i asesu 1 mewn sefyllfa pob dydd, (Fine a Glasser, 1996), er mai cynnal asesiad o’i galluedd meddyliol oedd bwriad yr ymweliad, roedd hefyd yn gyfle i mi arsylwi sut roedd 1 yn ymdopi gyda thasgau byw dyddiol. 

Fe gadarnheais gyda 1 ble roedd yn dymuno i mi eistedd, oherwydd cyfyngiadau COVID-19 roedd rhaid sicrhau fy mod yn eistedd dau fedr i ffwrdd ohoni. Roedd yn bwysig fy mod yn cynnal cyswllt llygaid da, (Egan, 1998), mae Healey (2012) yn nodi fod cynnal cyswllt llygaid da yn awgrymu fod y gweithiwr yn cymryd diddordeb gwirioneddol yn yr hyn mae’r unigolyn yn cyfathrebu. Oherwydd cyfyngiadau COVID-19, roedd rhaid gwrthod y cynnig o ddiod boeth. Mae Fine a Glasser (1996) yn nodi gall hyn gael ei bortreadu fel ymddygiad anghwrtais ag gall amharu ar yr elfen o ymddiriedaeth. Buasem wedi derbyn diod boeth pe bai’r amgylchiadau wedi caniatáu.

Roedd teulu estynedig 1 (2 a 3) yn bresennol yn yr ymweliad. Yn unol ag egwyddorion  y DGCLl (Cymru) 2014, DGM (2005) a budd-gorau, roedd yn bwysig fy mod yn caniatáu ac annog 1 i gymryd rhan yn y drafodaeth. Roeddwn i, 2 a 3 yn annog 1 i gymryd rhan yn y drafodaeth, cymaint â phosib. O ran gofynion y DGM (2005), roedd modd cael trafodaeth gyda 1, 2 a 3 am gamau gweithredu pellach i ddiogelu 1, sydd yn ei budd gorau, gan sicrhau fod pob penderfyniad yn un person canolog.

Mae 1 yn cyfathrebu drwy gyfrwng y Gymraeg a’r Saesneg. Roedd yn bwysig fy mod yn rhoi dewis iaith iddi ar ddechrau’r ymweliad. Er i 1 nodi yn gychwynnol ei bod yn dymuno cyfathrebu trwy gyfrwng y Gymraeg, cynhaliwyd yr ymweliad yn ddwyieithog, gan fod 1 yn eiledu o’r Gymraeg i’r Saesneg. Mae’r Côd Ymarfer Proffesiynol Gofal Cymdeithasol (2017) (CYPGC) yn nodi’r angen i weithwyr cymdeithasol gefnogi unigolion i gyfathrebu eu dymuniadau trwy gyfrwng eu hiaith ddewisol. Mae ymchwil gan Altarriba a Morier (2004) yn nodi’r buddion o ddwy iaith, hynny yw, gall unigolion bod mwy mynegiadol wrth gyfathrebu gan nad ydynt yn gaeth i un iaith. Roedd yr ymweliad yn cynnwys yr angen i 1 atgofio a thrafod digwyddiadau all ei hystyried yn drallodus, mae ymchwil yn nodi fod unigolion yn aml yn defnyddio eu hail iaith fel modd o ymbellhau wrth drafod materion sensitif, (Altarriba a Morier, 2004). Cefais hi’n anodd eiledu rhwng y Gymraeg a’r Saesneg; mae gennyf ddiffyg hyder ar adegau wrth gyfathrebu trwy gyfrwng y Saesneg. Serch hynny, roedd y paratoadau roeddwn wedi’ wneud wedi fy ngalluogi i gyfathrebu’r wybodaeth yn effeithiol drwy gyfrwng y ddwy iaith; mae adborth gan 1 yn cefnogi hyn.

Mae Hardy (2017), yn adrodd fod cyfathrebu effeithiol drwy gyfrwng iaith ddewisol yr unigolyn yn fater o ddiogelwch a llesiant, nid dewis yn unig. Gan fod yr ymweliad yn ymwneud â phryderon diogelu ag asesiad o alluedd feddyliol 1 i ddeall y wybodaeth a’i ddefnyddio i wneud penderfyniadau, roedd yn hanfodol i mi sicrhau fy mod yn cydnabod anghenion ieithyddol 1 ac yn ei galluogi i gyfrannu’n llawn i’r drafodaeth. Mae Stevenson a Taylor (2017) yn nodi fod cyfathrebu’n effeithiol gydag unigolion sydd ag anhwylder côf yn hollbwysig fel modd o ymdrin ag unrhyw bryderon ag annog penderfyniadau gwybodus.

Amlygwyd Fframwaith Mwy na Geiriau (2016) yr angen i gyfarfod ag anghenion ieithyddol yr unigolyn, gan gydnabod yr angen am iaith fel elfen annatod o ymarfer gwaith cymdeithasol yn enwedig o fewn maes oedolion. Mae’r fframwaith yn cyfeirio at y cysyniad o gynnig rhagweithiol; gan nodi pwysigrwydd argaeledd gwasanaeth Cymraeg.

Mae Khan a Cannell (1957) yn nodi’r angen i edrych yn bellach nag iaith yn unig wrth gyfathrebu; ac yn nodi’r dylid cydnabod yr eirfa mae gweithwyr proffesiynol yn ei ddefnyddio a’r cyfyngiadau gall hyn ystum. Roedd yn bwysig fy mod yn defnyddio iaith glir ac yn osgoi’r defnydd o unrhyw jargon. Oherwydd cyfyngiadau COVID-19 roedd gwisgo mwgwd yn ystod yr ymweliad yn orfodol. Wrth asesu galluedd meddyliol 1, rhoddais ystyriaeth i’r ffaith y gallai hyn fod wedi effeithio ar allu 1 i ddeall y wybodaeth oedd yn cael ei gyfleu. Sicrheais fy mod yn ailadrodd y wybodaeth yn aml yn ystod yr ymweliad a rhoi cyfle i 1 atgofio’r wybodaeth er mwyn sicrhau ei fod wedi’ ddeall. Roedd hyn hefyd yn hanfodol ar gyfer pwrpas yr ymweliad, gyda’r DGM (2005) yn nodi’r angen i’r unigolyn ddeall y wybodaeth sydd yn cael ei gyfleu a’i ddefnyddio i wneud penderfyniad gwybodus; mae hyn hefyd yn unol â’r CYPGC sy’n nodi’r angen i alluogi unigolion i wneud penderfyniadau, (Gofal Cymdeithasol Cymru, 2017).

Mae Kitwood (1997) a Storlie (2015) yn annog mabwysiadu ymagwedd berson-ganolog wrth gyfathrebu gyda phobl hŷn sydd â phroblemau côf. Mae’r ymagwedd berson-ganolog yn tanategu egwyddorion y DGCLl (Cymru) 2014 â’r DGM (2005), yn ogystal â chyd-fynd gyda’r CYPGC (Gofal Cymdeithasol Cymru, 2017) sy’n pwysleisio’r angen i weithwyr cymdeithasol hyrwyddo llais a rheolaeth unigolion a gofalwyr a gweithio mewn ffyrdd sy’n canolbwyntio ar yr unigolyn. Dylai cydnabod mai’r unigolyn yw’r arbenigwr, serch hynny mae barn broffesiynol yn hollbwysig mewn achosion ble mae oedolyn sy’n wynebu risg, (Allen, 2020); mae’r CYPGC (2017) yn nodi’r angen i weithwyr cymdeithasol weithio gydag unigolion i’w cadw eu hunain yn ddiogel. 

Mae cyfathrebu cydweithredol yn hanfodol mewn achosion diogelu ac asesiadau galluedd meddyliol; dylai galluogi a grymuso unigolion i gymryd rheolaeth dros eu bywyd a phenderfynu sut mae lleihau ag atal risg, (NSPCC Learning, 2019). Mae egwyddorion y DGCLl (2014) a’r GDC (2019), yn nodi fod diogelu oedolion yn gyfrifoldeb ar bawb, yn cynnwys yr unigolyn ei hunain a’u gofalwyr; mae cysylltiadau gwaith cyd-gynhyrchiol gyda’r oedolyn sy’n wynebu risg a’u teuluoedd yn holl bwysig er mwyn sicrhau fod yr unigolyn yn teimlo eu bod yn cael eu parchu. Roedd yn bwysig fy mod yn cydweithio gyda 1, 2 a 3 er mwyn adnabod canlyniadau personol 1 ar hyn oedd yn bwysig iddi. Mewn achosion diogelu cymhleth, dylai llesiant yr unigolyn fod wrth wraidd unrhyw benderfyniadau, dylai adnabod beth mae ‘llesiant’ yn golygu i’r unigolyn, (NSPCC Learning, 2019). Yn unol â’r CYPGC roedd yn bwysig i mi drafod ag ystyried dymuniadau a theimladau 1, a chydweithio er mwyn cynllunio a mynd i’r afael a sut mae ei hamddiffyn ag atal camdriniaeth, (Gofal Cymdeithasol Cymru, 2017).

Mae cyfathrebu di-eiriau yn rhan bwysig o gyfnewid gwybodaeth. Mae offer amddiffynnol personol yn lleihau’r gallu i unigolion arsylwi iaith corff, yn enwedig mynegiant wynebol, (Health & Care Professions Council, 2020). Mae adborth gan 1 yn cyd-fynd a hyn, dywedodd nad oedd yn medru fy ngweld yn gwenu oherwydd y masg. Mae mynegiant wynebol yn hollbwysig wrth gyfathrebu gyda phobl hŷn; yn enwedig y sawl sydd â nam clyw, (Koprowska, 2010). Wrth adlewyrchu’n ôl ar yr ymweliad, byddai gwisgo masg clir wedi galluogi 1 i arsylwi fy mynegiant wynebol a chael gwell dealltwriaeth o’r wybodaeth a gyflëwyd. 

Mae Sutton (1979) yn tynnu sylw at yr elfen o wrthdyniadau o fewn ymweliad cartref. Fe ganodd ffôn 1 sawl gwaith yn ystod yr ymweliad. Rhoddais ystyriaeth i’r effaith gall hyn ei gael ar allu 1 i ganolbwyntio ar yr wybodaeth oedd yn cael ei gyfathrebu. Fel nodais, sicrheais fy mod yn ailadrodd y wybodaeth i alluogi 1 i ddeall yr hyn oedd yn cael ei gyfleu, hyd eithaf ei gallu.

Sicrheais fy mod yn cofnodi’r ymweliad ar asesiad yn amserol. Yn unol ag anghenion ieithyddol 1, cofnodais yr asesiad galluedd meddyliol yn ddwyieithog. Rhoddais ystyriaeth i’r Ddeddf Diogelu Data 2018 (DDD) a’r Rheoliad Cyffredinol ar Ddiogelu Data (RhCDD) wrth rannu gwybodaeth gan sicrhau fy mod yn ei rannu mewn modd priodol, a bod y wybodaeth gyfrannol yn angenrheidiol a cyfredol, (Llywodraeth Cymru, 2019). Nododd Llywodraeth Cymru (2019) fod y DDD 2018 yn caniatáu i wybodaeth gael ei rannu mewn achosion ble mae pryderon diogelu. Yn dilyn cwblhau’r asesiadau a’u rhannu gyda’r sefydliadau perthnasol, sicrheais fy mod yn dinistrio’r wybodaeth ysgrifenedig yn unol ag egwyddorion cyfrinachedd a storio’r DDD 2018 a’r RhCDD, (Information Comissioner’s Office, 2021).

Adborth a sylwadau gan unigolyn sy'n defnyddio gwasanaethau, eu teulu neu ofalwyr 

Ni ddylai y rhan yma o'r Arsyllu ddigwydd yng ngŵydd y dysgwr. 

Gellid defnyddio rhai o'r cwestiynau yma gan yr arsyllwr (dylid eu haddasu gan ychwanegu esboniadau a phromptiau fel bo'r angen).  Fel arall, gall y dysgwr lunio ei ddull ei hun o gael gwybodaeth i'r Arsyllwr ei ddefnyddio, os yw hyn yn fwy addas i anghenion yr unigolyn.  Dylai'r arsyllwr gofnodi'r ymatebion isod neu drwy ddefnyddio'r dull arall gan yr unigolyn sy'n defnyddio'r gwasanaethau, eu teulu neu eu gofalwyr. 

Cyn gofyn y cwestiynau rhaid i'r arsyllwr esbonio i'r unigolyn sy'n defnyddio'r gwasanaethau y bydd eu sylwadau yn cael eu rhannu gyda'r dysgwr.  Gallai fod yn ddefnyddiol esbonio y bydd yn cael ei ddefnyddio fel offeryn dysgu i'r dysgwr ddatblygu ei ymarfer ei hun.  

Os yw'r arsyllwr ddim yn gallu cael adborth, dylid dweud yn fras pam. 

	Oedd y gweithiwr cymdeithasol ar amser?    Os oedd oedi wnaeth ef/hi gysylltu â chi? 

	Oedd. 

	A wnaeth y gweithiwr cymdeithasol gael eich caniatâd i'r arsyllwr fod yn bresennol? 
A wnaethon nhw esbonio pam eu bod yn cael eu harsyllu? 

	Do.



Do. Dwi’n meddwl fod hyn yn beth da.

	Oeddech chi yn glir pam fod y gweithiwr cymdeithasol wedi eich cyfarfod heddiw? 

	Roedd hi eisiau trafod arian hefo fi.

	Yn eich barn chi, pa mor dda oedd y gweithiwr cymdeithasol wedi paratoi ar gyfer y cyfarfod gyda chi? 

	Roedd hi’n gwybod beth oedd yn mynd ymlaen ac wedi siarad hefo’r Heddlu a’r Banc.

	 Ydy'r gweithiwr cymdeithasol wedi gwrando arnoch chi gan barchu eich barn a'ch dymuniadau? 

	Do. Roedd hi’n barchus ac yn glen. Doeddwn ddim yn gallu ei gweld yn gwenu oherwydd y mwgwd ar ei hwyneb yn anffodus.

	A wnaeth y gweithiwr cymdeithasol siarad gyda chi mewn ffordd yr oeddech yn ei ddeall? 
Oeddech chi’n deall yr iaith y gwnaethant ei defnyddio?  

	Do. Roedd hi’n egluro pethau’n dda iawn.


	Sut mae rhan y gweithiwr cymdeithasol wedi cwrdd gyda'ch disgwyliadau o'r ymweliad? 

	Mae hi wedi cwrdd â fy nisgwyliadau.

	A oes unrhyw sylwadau neu awgrymiadau eraill yr hoffech eu gwneud?
	Dim sylwadau eraill


Adran 4 

Diogelu a gweithio mewn sefyllfaoedd cymhleth - Astudiaeth Achos

	Cwblhewch astudiaeth achos adfyfyriol a beirniadol ar sail asesiad a wnaed gydag eraill (yn eich maes gwaith chi) sy'n ymwneud â diogelu un ai oedolyn neu blentyn.  Dangoswch sut mae'r achos yn berthnasol i ddeddfwriaeth diogelu a pholisïau, strategaethau a gweithdrefnau diogelu eich Bwrdd Diogelu.   Sicrhewch eich bod yn cynnwys y canlyniadau dysgu, Safonau Galwedigaethol Cenedlaethol, deddfwriaeth (domestig a rhyngwladol), agweddau penodol gweithio yng Nghymru a theorïau gwaith cymdeithasol perthnasol.  Fe welwch restr o'r canlyniadau dysgu yn y llawlyfr.   

4000 gair (+/- 10%: dylech gynnwys nifer y geiriau ar ddiwedd pob rhan) 

O fewn yr adran hon, byddaf yn adlewyrchu’n feirniadol ar fy ymarfer gydag achos diogelu penodol. Byddaf yn tynnu sylw at y camau gweithredu a ddilynais, gan nodi sut weithiais yn gydweithredol gydag aml broffesiynau a’r unigolyn i’w ddiogelu a sicrhau fod ei ddymuniadau a budd gorau yn ganolog i unrhyw benderfyniadau. Gobeithiaf arddangos dealltwriaeth o’r gweithdrefnau, polisïau a deddfwriaeth berthnasol sydd mewn lle i ddiogelu oedolion sydd yn profi neu sy’n wynebu risg o brofi camdriniaeth.

Byddaf yn defnyddio model 3 cam a ddatblygwyd gan Fook (2002) i adlewyrchu’n feirniadol ar fy ymarfer, gan amlygu’r cysyniad o bŵer. Mae’r model yn annog gweithwyr i gydnabod tybiaethau all ddylanwadu ar eu hymarfer. Mae’r cam cyntaf yn cynnwys disgrifio’r ymarfer a chyd-destun y sefyllfa, mae’r ail gam yn cynnwys yr angen i archwilio’r ymarfer a’i gyd-destun mewn manylder gan gydnabod y cysyniad o bŵer mewn ymarfer a sut caiff ei lunio. Mae’r cam olaf yn cynnwys yr angen i weithredu ar y cynlluniau a chynllunio i’r dyfodol.

Mae diogelu unigolion yn rhan annatod o waith y Tîm Oedolion. Mae diogelu yn tanategu’r Côd Ymarfer Proffesiynol Gofal Cymdeithasol (2017) (CYPGC) gydag Adran 3 yn nodi’r angen i Weithwyr Cymdeithasol weithio gydag unigolion a gofalwyr i gadw eu hunain yn ddiogel. Mae Adran 4 yn tynnu sylw at yr angen i gydweithio gydag unigolion a’u cefnogi i adnabod risgiau a’u cyfrifoldebau. Nodwyd yr angen i Weithwyr Cymdeithasol ymarfer yn unol â pholisïau a gweithdrefnau asesu risg a chymryd camau angenrheidiol i leihau’r risg.  

Fel dywed Mandelstam (2009), mae deddfwriaeth yn tanategu ein hymyrraeth o ran achosion diogelu. Mae Rhan 7 o’r Ddeddf Gwasanaethau Cymdeithasol a Llesiant (Cymru) 2014 (DGCLl) yn amlygu dyletswyddau awdurdodau lleol i ddiogelu oedolion sy’n profi neu sy’n wynebu risg o brofi camdriniaeth. Mae’r DGCLl (Cymru) 2014 yn diffinio ‘oedolyn sy’n wynebu risg’ fel oedolyn sy’n cael neu sy’n wynebu risg o gael eu cam-drin neu ei esgeuluso. Y mae’n oedolyn ble mae arno anghenion am ofal a chymorth a ble, o ganlyniad i’w anghenion ni all amddiffyn ei hunain rhag cael neu’r risg o gael ei gam-drin neu ei esgeuluso (DGCLl (Cymru) 2014). Yn unol â Rhan 7 o’r DGCLl (2014); pan mae gan awdurdod lleol sail resymol dros gredu fod unigolyn yn oedolyn sy’n wynebu risg, disgwylir iddynt wneud ymholiadau bydd yn eu galluogi i benderfynu camau pellach i ddiogelu ag atal y sawl sy’n wynebu risg rhag profi camdriniaeth, (DGCLl (Cymru) 2014).

Mae Adran 134 o’r DGCLl (Cymru) 2014 yn cyfeirio at fyrddau diogelu lleol, sy’n cynnwys cynrychiolaeth yr awdurdod lleol, prif swyddog yr heddlu, bwrdd iechyd lleol, ymddiriedolaeth Gwasanaeth Iechyd Cenedlaethol, ysgrifennydd gwladol, a’r Gwasanaeth Prawf. Disgwylir i’r partner arweiniol sefydlu Bwrdd Diogelu Oedolion. Prif amcanion y Bwrdd Diogelu Oedolion yw: amddiffyn oedolion ble mae arnynt anghenion am ofal a chefnogaeth a/neu sy’n cael neu’n wynebu risg o gael eu cam-drin neu eu hesgeuluso ag atal oedolion rhag dod yn rhai sy’n wynebu risg o gael eu cam-drin neu eu hesgeuluso. Rhoddir pwyslais ar amcanion; dylid sicrhau amcanion effeithiol i’r sawl sydd yn profi a/neu mewn risg o brofi camdriniaeth.

Yn ddiweddar, cyflwynwyd y Gweithdrefnau Diogelu Cymru (2019) (GDC). Mae’r gweithdrefnau yn gosod swyddogaethau a chyfrifoldebau ymarferwyr o ran diogelu oedolion sydd mewn perygl o ddioddef camdriniaeth ac esgeulustod. Mae’r gweithdrefnau yn cyd-fynd a’r egwyddorion sy’n sail i’r DGCLl (Cymru) 2014. Mae’r gweithdrefnau’n amlygu’r egwyddorion diogelu ac yn pwysleisio’r ddyletswydd ddeddfwriaethol sydd gan bob ymarferydd a sefydliad i ddiogelu a hyrwyddo llesiant oedolion sy’n wynebu risg. Mae ymarfer cydweithredol, gydag aml asiantaethau, unigolion a’u gofalwyr yn ganolog i ymarfer diogelu effeithiol. Mae ymarfer cydweithredol yn caniatáu’r ymarferwr i ddeall amgylchiadau ag anghenion yr unigolyn a sefydlu'r hyn sy’n bwysig iddynt. Mae’r gweithdrefnau’n amlygu’r angen i ymarfer mewn modd person ganolog wrth ymdrin â phryderon diogelu a nodir y dylai eu hawliau a budd-gorau fod wrth wraidd yymarfer ac unrhyw benderfyniadau a wnaed, (GDC, 2019). 

Mae camdriniaeth yn mynd yn groes i hawliau dynol unigolion. Mae’r Ddeddf Hawliau Dynol 1998 yn berthnasol i holl gyrff cyhoeddus. Y prif adrannau o’r ddeddfwriaeth a ellir ei ystyried yn berthnasol i faes gwaith cymdeithasol gydag oedolion bregus hŷn yw: Erthygl 2: yr hawl i fywyd, Erthygl 3: rhyddid rhag arteithio a thriniaeth greulon neu ddiraddiol, Erthygl 5: hawl i ryddid a diogelwch ag Erthygl 8: Parch am fywyd preifat a theuluol, cartref a gohebiaeth, (Crawford a Walker, 2005).

Mi fyddaf yn arddangos sut y gweithredais yn unol â’r deddfwriaethau a’r canllawiau uchod, er mwyn ymateb i bryderon diogelu a godwyd ynghylch achos penodol (4). 

Mae 4 yn unigolyn Cymraeg yn ei wythdegau hwyr. Mae’n ymddangos fod gan 4 anhwylder côf, heb ddiagnosis. Mae 4 yn byw mewn fflat mewn cynllun tai cymdeithasol dan ofal warden; byddai’r warden yn ymweld â’r cynllun yn ddyddiol. Mae 4 yn ŵr gweddw, ac nid oes ganddo deulu agos, fe gyflawnodd ei fab hunanladdiad ychydig flynyddoedd yn ôl. Roedd yn ymddangos fod gan 4 berthynas agos gyda’i gymydog 5; perthynas oedd yn peri pryder i’w deulu a ffrindiau yn ogystal â gweithwyr proffesiynol eraill. Mae gan 4 wyrion sy’n cysylltu gydag ef yn rheolaidd dros y ffôn.

Roeddwn yn gweithio gyda 4 ychydig fisoedd cyn derbyn y cyfeiriad diogelu, yn dilyn pryderon gan yr asiantaeth dai am y dirywiad yn ei iechyd a gwybyddiaeth. Cyn y cyfeiriad hwn, nid oedd y Tîm Oedolion wedi cael unrhyw fewnbwn yn y gorffennol ac roedd 4 wedi llwyddo i fyw bywyd annibynnol heb gefnogaeth gwasanaethau statudol. Mi wnes i ymweld â 4 sawl gwaith o fewn y misoedd blaenorol er mwyn asesu ei anghenion, i ddatblygu perthynas ag adnabod yr hyn sy’n bwysig iddo. Nid oedd 4 wedi cael mewnbwn gan y meddyg teulu ers rhai blynyddoedd; oherwydd y pryder am y dirywiad yn ei iechyd corfforol trefnwyd fod meddyg teulu yn galw i adolygu. Cyfeiriais achos 4 ymlaen i’r Tîm Iechyd Meddwl Pobl Hŷn lleol am fewnbwn gan Nyrs Seiciatrig Gymunedol a byddai’n cydweithio gyda’r Seiciatrydd Ymgynghorol i asesu gwybyddiaeth 4. Trefnwyd pecyn gofal i gefnogi 4 gyda’i anghenion gofal personol a maeth. Roedd 5 yn aml yn bresennol pan roeddwn i a’r gofalwyr yn ymweld, a daeth yn amlwg bod 5 yn aml yn rhwystro’r gofalwyr rhag cefnogi 4, gan arwain at ddirywiad pellach. Roedd rhaid adolygu’r pecyn gofal sawl gwaith er mwyn sicrhau ein bod yn cwrdd ag anghenion 4 hyd eithaf ein gallu. Ymddengys bod 4 a 5 yn mynd lawr i’r dref leol yn ddyddiol felly trefnwyd bod y gofalwyr yn galw wedi iddynt ddychwelyd yn ôl adref fel nad oedd y pecyn yn rhwystro 4 rhag parhau gyda’r hyn oedd yn bwysig iddo. O ran fy ymweliadau, sicrheais fy mod yn ymweld ar amseroedd ble roeddwn yn ymwybodol y byddai 4 ei hunain, er mwyn osgoi unrhyw ddylanwadau gan 5 a galluogi 4 i rannu ei ddymuniadau a’i deimladau yn uniongyrchol.

Mae’r DGCLl (Cymru) 2014 yn gosod dyletswyddau deddfwriaethol ar asiantaethau i hysbysebu awdurdodau lleol am oedolion sy’n wynebu risg. Derbyniodd y Tîm Oedolion ddau gyfeiriad diogelu gan y darparwyr gofal cartref a’r banc. Roedd pryderon fod 4 yn profi camdriniaeth ariannol ag esgeulustod ac mewn risg o brofi camdriniaeth bellach. Ystyrir esgeulustod fel y weithred niferus o atal y gofal digonol mae unigolyn angen i gyflawni gweithgareddau byw angenrheidiol, (Gaylard, 2011). Mae Gaylard (2011) yn diffinio camdriniaeth ariannol fel y weithred o atal mynediad yr unigolyn at eu harian ag eiddo a’r defnydd amhriodol o’u harian. Mae ystadegau yn awgrymu fod esgeulustod a chamdriniaeth ariannol yn ddau gategori cyffredin mewn achosion diogelu oedolion, gyda 1,786 adroddiad am unigolyn yn wynebu camdriniaeth ariannol a 4,667 adroddiad am unigolyn yn profi esgeulustod yng Nghymru yn y flwyddyn 2018-19 (Llywodraeth Cymru, 2019).

O ran y pryderon camdriniaeth ariannol, derbyniodd y tîm honiadau fod 5 a’i merch yn cefnogi 4 i'r banc ag ymddengys fod swm sylweddol o arian yn cael ei godi'n rheolaidd. Wrth ystyried ffordd o fyw 4, nid oedd yn ymddangos fod 4 yn manteisio o’r arian oedd yn cael ei godi ac roedd honiadau gan yr asiantaeth dai bod 5 a’i merch yn defnyddio’r arian i amblo yn y bwci. O ran y pryderon esgeulustod, roedd 5 aml yn bresennol pan roedd y gofalwyr yn ymweld a byddai’n aml yn gwrthod y gofalwyr rhag cael mynediad i’r eiddo. Pan roedd 5 yn gadael fflat 4 roedd yn aml yn ei gloi yn yr eiddo ag yn ei atal rhag mynychu’r clybiau cinio lleol.  Roedd y darparwyr gofal yn honni bod 4 yn profi esgeulustod gan nad oedd ei anghenion gofal, megis hylendid personol a maeth a’i anghenion cymdeithasol yn cael ei gwrdd.

Mae’r gymuned mae 4 yn byw ynddo yn gymuned agos, fe dderbyniodd y Tîm Oedolion amryw bryder gan aelodau’r gymuned ynghylch diogelwch 4. Mae Pradeep a Sathyamurthi (2014) yn tynnu sylw at y cysyniad o gymuned mewn ymarfer gwaith cymdeithasol cymunedol. Mae gwaith cymdeithasol cymunedol yn ffocysu ar rwydweithiau cefnogol ffurfiol ag anffurfiol o fewn y gymuned. Mae’r DGCLl (Cymru) 2014 yn amlygu’r angen i ystyried y gefnogaeth ag adnoddau gall gymdeithas ei gynnig. Gall nodi fod y gymdeithas ehangach yn ffactor amddiffynnol i 4, serch hynny, roedd cyfrinachedd a diogelu data yn fater pwysig i mi ystyried wrth drafod ag ymateb i bryderon cymdogion 4. Mae’r CYBGC (2017) yn nodi’r angen i barchu gwybodaeth gyfrinachol i gynnal ymddiriedaeth unigolion. 

Gan fod yr achos eisoes ar agor i mi, roedd cyfrifoldeb arnaf i gwblhau’r ymchwiliadau i’r honiadau a thrafod gyda 4 ei ddymuniadau, yn unol ag adran 128 o’r DGCLl (Cymru) 2014. Daeth yn amlwg fod gwybyddiaeth 4 wedi dirywio dros y misoedd diwethaf ac roedd galluedd meddyliol 4 i adnabod y pryderon diogelu a chyfathrebu ei ddymuniadau a’i deimladau ynghylch y pryderon yn aneglur ar y pryd.

Yn dilyn trafodaethau gyda’r darparwr gofal, y banc a’r asiantaeth dai trefnwyd cyfarfod strategaeth i drafod y pryderon ymhellach. Mae adran 126 o’r DCCLl (Cymru) 2014 yn amlygu mai cyfrifoldeb yr awdurdod lleol yw hwyluso’r cyfarfod. Fe gadeiriodd fy rheolwraig y cyfarfod ac roedd cofnodydd yn bresennol. Roeddwn yn rhan o’r cyfarfod strategaeth i drafod y pryderon a chynllunio sut i ddiogelu 4 a lleihau’r risg o gamdriniaeth bellach. Roedd y cyfarfod yn un amlddisgyblaethol ac yn cynnwys cynrychiolaeth gan wasanaethau cymdeithasol, nyrs seiciatrig cymunedol, yr asiantaeth dai a’r darparwyr gofal cartref. Sylweddolais y rhwystrau sydd ynghlwm a chael mewnbwn yr heddlu mewn achosion o gamdriniaeth ariannol. Gan nad oedd tystiolaeth gadarn o’r gamdriniaeth, nid oedd yr heddlu’n teimlo fod rôl iddynt fynychu’r cyfarfod strategaeth.

Mae Crawford (2012) a Brighton (2016) yn amlygu pwysigrwydd ymarfer gydweithredol o fewn maes oedolion. Mae Crawford (2012) yn nodi sut mae ymarfer rhyngddisgyblaethol yn caniatáu ymarfer holistig sy’n cydnabod holl anghenion gofal a cymdeithasol yr unigolyn. Mae’r DGCLl (Cymru) 2014 a CDC (2019) yn gosod dyletswyddau deddfwriaethol ar holl weithwyr proffesiynol i ddiogelu oedolion sy’n wynebu camdriniaeth. Amlygwyd y gweithdrefnau'r angen i ddiogelu oedolion o fewn aml ddisgyblaeth er mwyn deall holl anghenion gofal a chymorth yr unigolyn. Nodwyd yr angen i holl broffesiynau ymarfer yn gydweithredol a defnyddio eu barn arbenigol i ddiogelu a hyrwyddo llesiant yr unigolyn. 

Y prif weithredoedd a gododd o’r cyfarfod oedd yr angen i asesu galluedd meddyliol 4 i ymdrin â’i faterion ariannol. Yn unol ag egwyddorion y Ddeddf Galluedd Meddyliol (2005) (DGM) roedd yn ofynnol i mi asesu galluedd meddyliol 4 i ymdrin â’i materion ariannol. Mae’r DGM (2005) yn ystyried galluedd meddyliol fel y gallu i ddeall a defnyddio gwybodaeth i wneud penderfyniad gwybodus, (Parker a Bradley, 2010). Mae disgwyliad i weithwyr ddilyn y prawf ddau gam wrth asesu galluedd unigolion. Mae’r cam cyntaf yn brawf ddiagnosis o ddiffyg galluedd meddyliol unigolyn. Ystyrir oes gan yr unigolion nam ar y meddwl neu’r ymennydd megis Dementia, Anabledd Dysgu a namau gwybyddol eraill? Mae’r ail gan yn brawf swyddogaethol sydd yn asesu gallu’r unigolyn i ddeall gwybodaeth, atgofio gwybodaeth, pwyso a mesur gwybodaeth a chyfathrebu eu penderfyniad.

Cynhaliais asesiad ariannol ar y cyd gyda’r nyrs seiciatrig gymunedol. Roedd cwblhau’r asesiad ar y cyd gyda’r nyrs seiciatrig gymunedol yn datblygu fy hyder ac yn fy ngalluogi i ymddiried yn fy marn broffesiynol. Mae gan y nyrs seiciatrig gymunedol arbenigedd mewn anhwylderau cof a’u heffeithiau. Mae asesu galluedd meddyliol mewn modd amlddisgyblaethol yn fanteisiol er mwyn sicrhau asesiad holistig ble mae holl anghenion yr unigolyn yn cael ei hystyried, (Clark a Lynch, 2010).

Mae angen i bob asesiad galluedd meddyliol gael ei ymgymryd yn unol â 5 egwyddor y DGM (2005), hynny yw: dylai ddechrau drwy dybio bod gan unigolyn y galluedd meddyliol, dylai gefnogi unigolion i wneud penderfyniadau, nid yw penderfyniadau annoeth o’r rheidrwydd yn golygu diffyg galluedd meddyliol, dylai pob penderfyniad fod er bydd gorau’r unigolyn a dylai penderfyniadau fod y lleiaf cyfyngol, (Johns, 2014).

Roedd yr asesiad galluedd meddyliol yn ymwneud a gallu 4 i ddeall ag ymdrin â’i faterion ariannol. Roedd yr asesiad yn cynnwys trafodaeth anffurfiol i bennu dealltwriaeth 4 o faterion ariannol yn cynnwys ei allu i adnabod ei fanc a’i allu i adnabod gwerth arian. Yn unol ag egwyddorion y DGM (2005) a’r CYBGC (2017) sicrheais fod 4 yn ganolog yn yr asesiad ariannol a fy mod yn ei alluogi i ddeall y wybodaeth oedd yn cael ei gyfathrebu hyd eithaf ei allu; gyda’r CYBGC (2017) yn nodi’r angen i Weithwyr Cymdeithasol gefnogi unigolion a’u galluogi i wneud cymaint o’u penderfyniadau ag y bod modd a bod a chymaint o reolaeth ag y bod modd dros eu bywydau. Mae Norberg (2019) yn ei ymchwil i’r cydsyniad o hunan o fewn unigolion sydd yn profi Dementia datblygedig yn nodi’r angen i gydnabod y sawl sydd yn profi anhwylder cof fel unigolion a’u galluogi i gyfrannu hyd eithaf eu gallu.

Asesais 4 i fod heb y gallu meddyliol i wneud penderfyniadau gwybodus am ei faterion ariannol. Oherwydd nam gwybyddol 4 nid oedd ganddo’r mewnwelediad i’w anghenion a’i sefyllfa ac nid oedd yn medru atgofio unrhyw wybodaeth o ganlyniad i’w gof tymor byr diffygiol. Er bod 4 yn medru cyfathrebu heb unrhyw anawsterau nid oedd y wybodaeth roedd yn ei gyfathrebu’n ddibynadwy ac nid oedd yn medru cyfathrebu penderfyniad gwybodus.

O ganlyniad i’r asesiad ariannol penderfynodd y tîm amlddisgyblaethol y byddai’r awdurdod lleol yn gwneud cais i’r Llys Gwarchod am orchymyn i ymdrin â materion ariannol ag eiddo 4 ar ei ran, a bod hyn er budd gorau 4. Sicrheais fy mod yn cofnodi’r asesiad galluedd meddyliol a phenderfyniad budd gorau yn amserol. Roeddwn yn ymwybodol y bydd yn asesiad a byddai’n cael ei rannu gyda’r Llys Gwarchod, sicrheais fy mod yn cofnodi’r dystiolaeth ag yn cyfiawnhau'r rheswm dros asesu 4 i fod heb y galluedd meddyliol i wneud penderfyniadau am ei faterion ariannol yn fanwl a chlir. Mae gwneud ceisiadau am orchymyn drwy’r llys gwarchod yn broses hir, yn y tymor byr, yn dilyn trafodaeth gyda’r banc a phenderfynwyd y bydd terfyn arian yn cael ei roi ar gyfrif banc 4. Wedi penodi’r awdurdod lleol fel dirprwy dros faterion ariannol ag eiddo 4, trefnwyd cerdyn banc newydd a diweddarais y cynllun gofal i gynnwys fod y darparwr gofal yn codi arian ar ran 4.

Fel gweithiwr yng Nghymru, roedd yn bwysig fy mod yn ystyried anghenion ieithyddol 4 ac yn cyfathrebu trwy gyfrwng ei iaith ddewisol; ac yn unol â pholisi iaith yr awdurdod lleol (XXXX, 2018). Mae 4 yn cyfathrebu trwy gyfrwng ei iaith gyntaf, Cymraeg. Mae canfyddiadau Cyfrifiad 2011 yn awgrymu fod yr ardal mae 4 yn byw yn cynnwys un o’r canrannau mwyaf o siaradwyr Cymraeg yng Nghymru. Mae cyfathrebu trwy iaith ddewisol yr unigolyn yn ymarfer holl allweddol o fewn gwaith cymdeithasol, a gall nodi fod hyn yn arbennig o wir o fewn ymarfer gwaith cymdeithasol pobl hyn gyda’r Fframwaith Mwy Na Geiriau (2016) yn amlygu fod iaith yn fwy na mater o ddewis ond yn fater o angen ymysg pobl hyn a phobl sydd â Dementia. Mae’r fframwaith yn amlygu’r cysyniad o gynnig rhagweithiol ag yn nodi’r angen i wasanaeth Cymraeg fod ar gael heb i’r unigolyn orfod gwneud cais amdano.

Mae cyfathrebu effeithiol yn fwy na’r mater o iaith yn unig. Heb gyfathrebu effeithiol ni fyddai Gweithwyr Cymdeithasol yn medru adnabod gwir deimladau a barn unigolion a’u gofalwyr a dehongli sefyllfaoedd cymhleth yn gywir, (Personnel Today, 2008). Sicrheais fy mod yn cyfathrebu’r wybodaeth mewn modd clir gan osgoi’r defnydd o unrhyw jargon. Defnyddiais gwestiynau agored, anuniongyrchol i annog 4 i rannu ei ddymuniadau a theimladau a cheisio adnabod yr hyn sy’n bwysig iddo (Lishman, 1994).

Mae arddangos empathi a dealltwriaeth o sefyllfa unigolion yn rhan annatod o ymarfer gwaith cymdeithasol. Mae Lishman (1994) yn nodi sut mae arddangos empathi yn cyfleu dealltwriaeth o deimladau’r unigolyn. Mae Egan (1986) yn diffinio empathi fel y gallu i gael mynediad a deall byd unigolion eraill, a’r gallu i gyfathrebu’r ddealltwriaeth hwn iddynt. Mae Wilson ag eraill (2009) yn cyfeirio at empathi a bod yn ddiffuant fel sgiliau cyfathrebu hanfodol ar gyfer cyflawni ymarfer gwaith cymdeithasol o ansawdd dda. Mae Ruch ag eraill (2010) yn amlygu pwysigrwydd empathi pan mae’n dod i adeiladu perthynas broffesiynol effeithiol gydag unigolion a’u gofalwyr.

Roedd fy ymyrraeth yn unol â’r ymagwedd person canolog a ddatblygwyd yn wreiddiol gan Rogers yn yr 1940au a 1950au, (Murphy ag eraill, 2013). Mae GDC (2019) yn amlygu’r angen i sicrhau fod yr unigolyn a’r hyn sy’n bwysig iddynt yn ganolog yn y broses diogelu ac unrhyw benderfyniadau a wnaed. Nodir yn y gweithdrefnau'r angen i roi sylw i nodweddion, diwylliant a chredoau’r unigolyn. Sicrheais fy mod yn ymweld â 4 ei hunain ac yn ei alluogi i gyfathrebu ei ddymuniadau a’i deimladau heb ddylanwadau gan 5. Roedd gan 4 berthynas dda gyda’r warden, roedd y warden yn bresennol yn ystod rhai ymweliadau ag yn cynorthwyo 4 i gyfathrebu a deall y wybodaeth oedd yn cael ei gyfathrebu.

Mae theori yn holl bwysig o fewn maes gwaith cymdeithasol gan ei fod yn llunio ein hymarfer (Thompson, 2010). Mae Thompson (2010) yn tynnu sylw at y cysyniad o integreiddio theori ag ymarfer; ag yn nodi dylai theori llywio ymarfer, a dylai ymarfer llywio theori. Fel dywed Thompson (2010), mae theorïau yn caniatáu Gweithwyr Cymdeithasol i ddeall cyd-destun eu hymarfer a deall anghenion yr unigolyn a’u sefyllfa. Mae Gweithiwr Cymdeithasol sy’n arddangos dealltwriaeth o’r sylfaen wybodaeth broffesiynol mae eu hymarfer wedi’ adeiladu arno yn fwy tebygol o ennill ymddiriedaeth gweithwyr proffesiynol, unigolion a’u gofalwyr, (Thompson, 2010).  

Mae Pietroni (1995) yn nodi sut mae ymarfer adlewyrchol yn cyd fynd a’r cysyniad o theori. Dylai Gweithwyr Cymdeithasol weithredu o fewn cyd-destun personol/ proffesiynol/ gwleidyddol integredig sy’n dadansoddi’r cydsyniad o bŵer o fewn perthnasau proffesiynol. Dylai Gweithwyr Cymdeithasol ddangos ymroddiad i ymarfer mewn modd gwrth-ormesol, sy’n ceisio deall a newid y cyd-destun cymdeithasol a gwleidyddol sy’n effeithio eu hymarfer, (Pietroni, 1995). Mae Thompson (2010) yn nodi, pan mae Gweithiwr Cymdeithasol yn adlewyrchu’n feirniadol ar eu hymarfer, dylai’r gweithiwr archwilio’r sefyllfa a cheisio ei esbonio drwy dynnu ar theorïau a sylfaen wybodaeth broffesiynol berthnasol gan integreiddio’r wybodaeth a theorïau hyn i’w hymarfer.

Mae cael dealltwriaeth o’r theori colled a galar wedi fy nghaniatáu i ddeall sefyllfa 4 ac wedi llywio fy ymarfer. Mae model Kubler-Ross (1969) yn nodi fod 5 cam i alaru, hynny yw: gwadiad, dicter, bargeinio, iselder a derbyniad. I’r sawl sydd ddim yn byw gyda Dementia, mae adferiad yn ymwneud a derbyn y golled; cam 5 model Kubler-Ross (1969). I nifer mae’r poen yn aml yn cael ei ddisodli gan atgofion cadarnhaol; i unigolion sydd yn profi problem cof mae hyn bron yn amhosib, (National Institue on Aging, 2020). Mae 4 wedi profi sawl elfen o golled dros y blynyddoedd diwethaf yn cynnwys colled ei wraig a’i fab a gellir nodi fod ei broblemau cof wedi amharu ar ei allu i dderbyn y marwolaethau hyn ac wedi rhwystro ei allu i alaru.

Mae Thompson (2012) yn amlygu sut mae’r syniad o hunaniaeth a’r ymdeimlad o golli hunaniaeth yn cyd-fynd a’r cysyniad o alar. Gellir nodi fod yr ymdeimlad o golli hunaniaeth yn wir i unigolion sy’n byw gyda Dementia, (Norberg, 2019; National Institute on Aging, 2020). Mae Eriksson (1994) yn amlygu’r cydsyniad o ddioddefaint mae unigolion sy’n byw gyda Dementia yn aml yn profi. Mae’r awdur yn nodi fod tri chategori o ddioddefaint. Mae dioddefaint bywyd yn ymwneud a'r ymdeimlad o unigedd; yn aml mae unigolion sy’n byw gyda Dementia yn teimlo’n anghyfannol o’u teuluoedd a gweddill cymdeithas. Mae dioddefaint salwch yn cynnwys y symptomau niwro-seiciatryddol sy’n cyd-fynd a Dementia megis iselder, yn ogystal â’r rhwystredigaethau gall unigolion sy’n byw gyda Dementia ei brofi wrth gyfathrebu. Mae dioddefaint gofalu yn cynnwys yr ymdeimlad o drallod gall unigolion ei brofi wrth dderbyn gofal. 

Mae Blandin a Pepin (2016) yn tynnu sylw at y Model Galar Dementia, maent yn nodi sut mae’r sawl sy’n gofalu am unigolion sydd â dementia yn aml yn galaru cyn marwolaeth yr unigolyn. Gellir nodi fod hyn yr un mor wir i’r sawl sydd yn byw gyda Dementia, gyda nifer o unigolion yn y camau cynnar o Ddementia yn ymwybodol o’r ffaith eu bod yn anghofus ag yn nodi ei fod yn achosi poen meddwl iddynt (Cymdeithas Alzheimer’s, 2020). Gellir nodi fod unigolion sydd yn byw gyda Dementia wedi profi sawl colled yn cynnwys eu hannibyniaeth, atgofion a pherthnasau, (National Institue on Aging, 2020).

Mae cydnabod y ffaith fod unigolion yn profi colled a galar yn un o brif sgiliau ymarfer gwaith cymdeithasol, (Goldsworthy, 2010). Roedd yn hanfodol fy mod yn cydnabod yr elfen o golled roedd 4 wedi’ brofi a fy mod yn ymarfer mewn modd sensitif.  

Serch fy ymdrechion, ymddengys fod iechyd a gwybyddiaeth 4 yn parhau i ddirywio. Yn dilyn trafodaethau gyda fy rheolwraig o fewn goruchwyliaeth, penderfynais gwblhau asesiad o alluedd meddyliol i wneud penderfyniadau gwybodus am ei ofal hir dymor. Mae galluedd meddyliol yn benderfyniad penodol ac ni ddylid pennu nad oes gan unigolyn y gallu meddyliol ar sail oed, cyflwr neu ymddygiad yn unig, (SCIE, 2017). Yn unol â’r DGM (2005), cwblheais asesiad o alluedd meddyliol 4 i wneud penderfyniad gwybodus am ei drefniant byw. Sicrheais fod 4 a’r hyn adnabuwyd sy’n bwysig iddo yn ganolog yn yr asesiad. Asesais 4 i fod heb y gallu meddyliol i wneud penderfyniadau am ei ofal hir dymor. Cynhaliwyd cyfarfod amlddisgyblaethol i drafod sefyllfa 4 ac i ddarparu adborth yn dilyn yr ymchwiliadau diogelu. Penderfynwyd ei fod er budd-gorau 4 i breswylio mewn cartref preswyl arbenigol i unigolion sydd yn profi anhwylder côf a phenderfynwyd peidio datgelu i 5 ble roedd 4 yn preswylio er mwyn osgoi’r effeithiau negyddol y gallai hyn ei gael ar 4.

Oherwydd y risgiau o gamdriniaeth pellach, roedd adnabod cartref preswyl yn amserol yn bwysig. Gellir nodi fod yr ymyrraeth nawr yn un argyfwng, nododd Lindsay (2009) fod ymyrraeth argyfwng yn ymwneud â delio gyda’r materion a gyflwynwyd. Roedd cael canllawiau diogelu clir yn fy nghynorthwyo i strwythuro’r ymyrraeth i ymateb i’r argyfwng. Daeth yn amlwg fod goblygiadau o ganlyniad i ddiffyg lleoliadau lleol. Er i mi asesu 4 i fod heb galluedd meddyliol i wneud y penderfyniad, sicrheais fy mod yn ystyried unrhyw ddymuniadau blaenorol ag yn ystyried pwysigrwydd iaith a diwylliant Cymreig. Canfyddais lleoliad addas a byddai’n caniatáu 4 i barhau i gyfathrebu trwy ei iaith ddewisol a byddai’n caniatáu i’w wyrion ymweld ag ef, rhywbeth a ymddengys yn bwysig i 4. Mae egwyddor 5 o’r DGM (2005) yn nodi’r angen i ystyried a yw’n bosibl penderfynu neu weithredu mewn modd a byddai’n ymyrryd llai ar hawliau a rhyddid yr unigolyn. Yn gyffredinol, mae ymarfer gwaith cymdeithasol pobl hŷn yn ymwneud a gofal yn y gymuned a galluogi unigolion i gadw’r gallu i fyw yn annibynnol cyn hired â phosib, (Clark a Lynch, 2010). Serch hynny, o ystyried y risg o gamdriniaeth pellach a’r dirywiad yn iechyd a gwybyddiaeth 4 a’r ffaith nad oedd darpariaeth gofal cartref yn cwrdd â’i anghenion, nid oedd penderfyniad llai cyfyngol.

Gall cael mynediad i gartref preswyl fod yn ddigwyddiad trawmatig i nifer o oedolion hŷn, (Clark a Lynch, 2010) gyda nifer yn profi’r ymdeimlad o golli eu cartref, cymdogion a threfn dydd, (Phillips, Ray a Marshall, 2006). Roedd hyn yn benderfyniad anodd roedd angen ei wneud yn fuan yn fy ngyrfa fel Gweithiwr Cymdeithasol proffesiynol ag yn benderfyniad ble roedd angen i mi gydnabod fy ngwerthoedd personol a proffesiynol a sicrhau fy mod yn ymarfer mewn modd sensitif. Mae Butler (2007) yn amlygu pwysigrwydd adlewyrchu ar emosiwn o fewn ymarfer gwaith cymdeithasol. Mae’r awdur yn tynnu sylw at y cysyniad o ddeallusrwydd emosiynol (Butler, 2007); gyda Goleman (1998) a Tibbs (2001) yn nodi fod hunanymwybyddiaeth yn hanfodol er mwyn defnyddio emosiwn yn effeithiol. Mae fframwaith Goleman (1998) yn nodi sut gall hunanymwybyddiaeth arwain at ymwybyddiaeth gymdeithasol, empathi a chyfathrebu cydweithredol effeithiol.

Mae'r cysyniad o bŵer yn amlwg yn yr achos hwn; gellir dadlau fod y DGM (2005) yn rhoi’r pŵer deddfwriaethol i weithwyr proffesiynol wneud penderfyniadau ar ran yr unigolion, penderfyniadau all newid bywyd. Y mae’n bwysig sicrhau nad yw’r pŵer yma’n cael ei gamddefnyddio gan weithwyr proffesiynol, (Parrot, 2010). Sylweddolais bwysigrwydd adfyfyrio ac adlewyrchu ar fy ymarfer a phenderfyniadau yn unigol a gyda fy rheolwraig mewn sesiynau goruchwyliaeth. Roedd gwneud defnydd o oruchwyliaeth yn fanteisiol i adlewyrchu ar fy ymarfer gyda 4 a chydnabod yr hyn y gallaf wedi’ wneud yn wahanol.

I gloi, teimlaf drwy gydweithio gyda’r aml asiantaethau oedd yn ymwneud a’r achos, fy mod wedi llwyddo i ddiogelu 4 a bod pob penderfyniad wedi’ wneud er ei fudd gorau. Roedd yn achos ble roedd yn rhaid i mi ddefnyddio fy marn broffesiynol ag ystyried fy ngwerthoedd. Teimlaf fod y penderfyniadau y gwnes i yn gyfatebol ag yn benderfyniadau oedd yn caniatáu 4 i fyw mewn gosodiad ble roedd ei holl anghenion gofal cymdeithasol yn cael ei gwrdd, ble roedd yn rhydd o gamdriniaeth ag esgeulustod. Wrth adlewyrchu ar yr hyn y gallaf wedi’ wneud yn wahanol, teimlaf y byddai cyfeiriad i’r gwasanaeth eiriolaeth wedi bod yn fanteisiol. Mae Rhan 10 o’r DGCLl (Cymru) 2014 yn cyfeirio at wasanaethau eiriolaeth ac yn amlygu’r angen i wasanaethau eiriolaeth fod ar gael i’r sawl sydd ag anghenion gofal cymdeithasol. Teimlaf fod fy sylfaen wybodaeth o’r broses a chanllawiau diogelu wedi datblygu drwy gydol fy ymarfer gyda 4; sylweddolais bwysigrwydd ymarfer amlddisgyblaethol wrth ddiogelu oedolion sy’n wynebu camdriniaeth a’r angen i sicrhau fod yr unigolyn a’u budd gorau yn ganolog i’n hymarfer. Gobeithiaf drwy barhau i fynychu hyfforddiant a pharhau i weithio ar achosion diogelu cymhleth yn y dyfodol gallaf ddatblygu ar fy sgiliau a hyder ymhellach.

Diogelu

Canllawiau: Mae Gofal Cymdeithasol Cymru angen i weithwyr cymdeithasol sydd newydd gymhwyso i ddarparu tystiolaeth am eu dealltwriaeth o waith diogelu gydag oedolion a phlant.   Bydd yr aseiniad isod yn eich galluogi i ddangos hyn.  D.S. os yw eich maes gwaith arferol ym maes plant dylech ysgrifennu am ddiogelu oedolion. Os ydych fel arfer yn gweithio gydag oedolion yna dylech ysgrifennu am ddiogelu plant.  

	Mewn maes sydd ddim yn brif ganolbwynt i'ch gwaith (gweler y canllawiau uchod), esboniwch beth yw'r ddeddfwriaeth berthnasol, y polisïau a'r gweithdrefnau cenedlaethol, lleol a sefydliadol ar gyfer diogelu.   

500 gair (+/- 10%: dylech gynnwys nifer y geiriau ar ddiwedd pob rhan) 

Mae cael dealltwriaeth o waith diogelu plant yn hollbwysig, gyda’r Ddeddf Gwasanaethau Cymdeithasol a Llesiant (Cymru) (DGCLl) 2014 yn rhoi cyfrifoldeb deddfwriaethol ar weithwyr proffesiynol i ddiogelu plant ac oedolion. Dylai ddiogelu plant ddigwydd yng nghyd-destun hawliau dynol, urddas a rhoi grym, (Gofal Cymdeithasol Cymru, 2017).

Mae Adran 130, Rhan 7 o’r DGCLl (Cymru) 2014 yn gosod dyletswyddau ar weithwyr proffesiynol i adrodd a chofnodi pryderon am blentyn sy’n wynebu risg. Mae’n hanfodol fod pob gweithiwr proffesiynol yn ymwybodol o’r diffiniad o gamdriniaeth ag esgeulustod yn ogystal â’r arwyddion. Mae’r DGCLl (Cymru) 2014 yn diffinio ‘plentyn sydd yn wynebu risg’ fel plentyn sy’n cael ei gam-drin neu esgeuluso neu ddioddef unrhyw fath arall o niwed ac yn blentyn sydd angen gofal a chefnogaeth.

Mae’r Ddeddf Plant 1989 (DP) a’r DGCLl (Cymru) 2014 yn cydgysylltu pan mae cyfeiriad am blentyn sydd yn wynebu risg. Pan fydd plentyn yn cael ei gofnodi o dan Adran 130, mae gan yr awdurdod lleol dyletswydd i ymchwilio. Mae’r ymholiadau yn galluogi’r awdurdod benderfynu ar y camau gweithredu sydd i’w ddilyn, yn unol ag Adran 47 o’r DP 1989, (Gofal Cymdeithasol Cymru, 2017). Mae ymchwiliadau Adran 47 yn cynnwys asesiad o anghenion y plentyn yn ogystal â gallu’r sawl sydd yn gofalu i gwrdd â’u hanghenion, (SCIE, 2012). Byddai canfyddiadau’r ymchwiliad Adran 47 yn penderfynu os yw plentyn wedi profi neu’n debygol o brofi niwed arwyddocaol ag os yw cynhadledd diogelu plant cychwynnol yn angenrheidiol, (SCIE, 2012).

Yn 2019 cyflwynwyd GDC sy’n ymateb i egwyddorion y DGCLl (Cymru) 2014. Mae’r gweithdrefnau yn cynorthwyo gweithwyr proffesiynol i gymhwyso deddfwriaeth a chanllawiau diogelu statudol i’w hymarfer (GDC, 2019). Mae pwyslais cadarn ar ymarfer mewn modd plentyn canolog wrth ymdrin ag achosion diogelu plant. Nodwyd yr angen i weithwyr proffesiynol fod yn gyfrifol am ddiogelu a hyrwyddo llesiant plant. Mae’r gweithdrefnau yn pwysleisio’r angen am ymarfer cydweithredol gyda’r plentyn a’u gofalwyr, yn ogystal ag aml asiantaethau er mwyn cael gwell dealltwriaeth o anghenion y plentyn a’r hyn sy’n bwysig iddynt (GDC, 2019). 

Mae rhannu gwybodaeth yn ymarfer da, gyda nifer o adolygiadau ymarfer plant yn amlygu’r angen am well gyfathrebu a gwell ymarfer rhyngasiantaethol, (Llywodraeth Cymru, 2019). Fel nodwyd, mae gan bob asiantaeth gyfrifoldeb i hysbysebu gwasanaethau plant ag unrhyw asiantaeth berthnasol o unrhyw bryderon yn ymwneud a diogelwch plentyn. Mae’r Ddeddf Diogelu Data 2018 a’r Rheoliad Cyffredinol ar Ddiogelu Data yn caniatáu rhannu gwybodaeth er mwyn atal camdriniaeth.
 
Fel nodwyd, mae’r cydsyniad o hawliau dynol yn holl allweddol o fewn maes diogelu plant. Mae’r Confensiwn Ewropeaidd ar Hawliau Dynol yn nodi’r hawl i beidio cael triniaeth annymunol neu ddiraddiol a’r hawl i ryddid a diogelwch. Yn fwy penodol, nodwyd y Confensiwn Ewropeaidd dylai pob gwlad Undeb Ewropeaidd barchu, amddiffyn ag hyrwyddo hawliau plant a dylai pob gweithdrefn sy’n effeithio ar blant fod er eu budd gorau. Mae Confensiwn y Cenhedloedd Unedig at Hawliau’r Plentyn (1989) yn nodi’r hawl i blentyn fyw, goroesi, datblygu ac amddiffyn rhag trais, camdriniaeth a cham ag esgeulustod.

Mae’r DGCLl (Cymru) 2014 yn pwysleisio pwysigrwydd byrddau diogelu rhanbarthol sy’n gyfrifol am sicrhau arferion da o fewn maes diogelu. Bwriad y Bwrdd Diogelu Plant lleol yw amddiffyn ag atal plant sydd, neu sydd mewn perygl o gael eu cam-drin drwy sicrhau fod holl asiantaeth au allweddol yn gyfrifol ac yn cydweithio’n effeithiol i ddiogelu plant.

	Myfyriwch ar y gwahaniaeth rhwng diogelu ym maes gwaith oedolion a gwaith plant. 

400 gair (+/- 10%: dylech gynnwys nifer y geiriau ar ddiwedd pob rhan)

Mae cyflwyniad y Ddeddf Gwasanaethau Cymdeithasol a Llesiant (Cymru) 2014 (DGCLl) a Gweithdrefnau Diogelu Cymru (GDC) (2019), wedi aruno maes diogelu plant ac oedolion, gyda’r ddeddf yn gosod dyletswydd ar weithwyr proffesiynol i adrodd pryderon diogelu boed yn blentyn neu’n oedolyn. Mae’r elfen o gydweithio rhyngasiantaethol yn holl bwysig er mwyn sicrhau ymarfer diogelu effeithiol, gyda chyflwyniad y GDC (2019) yn ceisio safoni ymarfer rhyngasiantaethol. Gall ddadlau fod tebygrwydd o ran y gwrthdaro posib o fewn maes diogelu plant ac oedolion, gyda rhai asiantaethau mwy gwrth risg a’r diffyg dealltwriaeth fod gan unigolion yr hawl i wneud penderfyniadau annoeth, (Allen, 2019).

Mae tebygrwydd a gwahaniaethau yn natur y gamdriniaeth mae plant ac oedolion yn dueddol o brofi. O ystyried ystadegau gan Lywodraeth Cymru (2019), gall nodi mai esgeulustod yw’r categori o gamdriniaeth sydd yn arwain at y nifer mwyaf o blant ac oedolion yn dod i sylw Gwasanaethau Cymdeithasol. Mae’r ystadegau yn adrodd fod oedolion yn fwy tebygol o brofi camdriniaeth ariannol o gymharu â phlant, (Llywodraeth Cymru, 2019).

Mae galluedd meddyliol a chaniatâd gwybodus yn gysyniadau amlwg wrth ystyried y gwahaniaethau rhwng meysydd diogelu plant ag oedolion. Mae deddfwriaeth a gweithdrefnau diogelu oedolion wedi’ danategu gan galluedd meddyliol, (NSPCC Learning, 2019). Yn unol â egwyddorion y DGM (2005) dylai gweithwyr proffesiynol rhagdybio fod gan bob unigolyn y gallu i wneud penderfyniadau, a ni ddylai ystyried unigolyn i fod heb alluedd meddyliol oherwydd eu bod yn gwneud penderfyniadau y gellir eu hystyried yn annoeth. Mae caniatâd gwybodus yn allweddol ym maes diogelu oedolion ac yn ddelfrydol dylai’r unigolyn gydsynio a bod yn rhan o’r broses. Mewn cyferbyniad, nid yw’r DGM (2005) yn berthnasol i blant o dan 16 mlwydd oed; yn unol â’r DP 1989, ni ystyrir fod gan blentyn y gallu meddyliol i wneud penderfyniadau gwybodus am faterion diogelu. Mae’r DP 1989 yn caniatáu ymarferwyr ymyrryd mewn achosion ble mae peryg o niwed arwyddocaol. Mae maes diogelu oedolion mwy ataliol o’i gymharu â maes diogelu plant ble mae gweithdrefnau adweithiol clir, (NSPCC Learning, 2019). Mae’r elfen o rymuso yn ganolog i hyn; a rhoddwyd fwy o bwyslais ar weithio’n gydweithredol gyda’r unigolyn i atal a lleihau risg, (NSPCC Learning, 2019) a galluogi unigolion i reoli’r risg (Allen, 2020).

[bookmark: cysill]Mae maes diogelu oedolion a phlant ac wedi’ danategu gan y Côd Ymarfer Proffesiynol Gofal Cymdeithasol (2017), a’r angen i ymarfer mewn modd person neu blentyn canolog, sy’n hyrwyddo lles (GDC, 2019). Wrth ymyrryd ag achosion diogelu dylid edrych ar yr oedolyn neu blentyn mewn modd gyfannol, ac ystyried beth mae llesiant yn golygu i’r oedolyn neu blentyn, eu canlyniadau personol a’r hyn sy’n bwysig iddynt, (GDC, 2019; NSPCC Learning; 2019).

Adran 6

Adolygiad Datblygiadol (b)

	Myfyriwch yn feirniadol ar eich datblygiad gan gynnwys cyfeiriad at yr hyfforddiant, dysgu, ymchwil a'r defnydd o oruchwyliaeth ers cwblhau rhan 2. Mewn trafodaeth gyda'ch mentor/goruchwyliwr/rheolwr llinell ystyriwch i ba raddau mae'r anghenion dysgu hynny wedi eu cyflawni. Nodwch unrhyw anghenion dysgu ychwanegol i gefnogi eich datblygiad wrth drosglwyddo i ddod yn ymarferydd profiadol.  Yma byddwch yn ystyried yr adborth yr ydych wedi ei dderbyn gan unigolion sy'n defnyddio gwasanaethau, eu teuluoedd a'u gofalwyr a sut mae hyn wedi effeithio ar eich ymarfer.  

800 gair (+/- 10%: dylech gynnwys nifer y geiriau ar ddiwedd pob rhan) 

Amlygais o fewn adran 2 y meysydd roeddwn yn bwriadu eu datblygu dros fy ail flwyddyn o ymarfer; mi fyddaf yn defnyddio model What? So What? Now What? a ddatblygwyd gan Rolfe ag eraill (2001) i adlewyrchu a myfyrio’n feirniadol ar fy natblygiad ag i adnabod meysydd datblygu pellach.

Adlewyrchais ar fy sgiliau cofnodi canlyniadau personol wrth ddadansoddi asesiadau. Mynychais sesiynau hyfforddiant ac ymchwiliais i ganllawiau’r awdurdod lleol ar adnabod canlyniadau personol; teimlaf fy mod bellach yn medru eu hadnabod a bod fy asesiadau yn adlewyrchu’r hyn sy’n bwysig i’r unigolyn, mae’r adborth rwyf wedi’ dderbyn o fewn goruchwyliaeth yn cefnogi hyn. Bydd parhau i gael cyfle i gwblhau asesiadau yn fy nghaniatáu i gyfoethogi’r sgil hwn. Rwyf wedi mynychu hyfforddiant cyfathrebu cydweithredol sydd wedi fy nghyfarwyddo ar sut mae cyfathrebu’n effeithiol a gwrando’n gydweithredol. Er fy mod yn ymwybodol o bwysigrwydd cyfathrebu effeithiol; mae adborth gan ddefnyddiwr gwasanaeth yn awgrymu’r angen i mi fod mwy ymwybodol o gyflymder wrth siarad. Mae Hanna a Nash (2011) yn tynnu sylw at bwysigrwydd nodweddion lleisiol wrth gyfathrebu; a sut gall hwyluso cyfathrebu yn ogystal â/neu atgyfnerthu hierarchaethau pŵer proffesiynol mewn ymarfer gwaith cymdeithasol.

Yn unol â’r Ddeddf Galluedd Meddyliol (2005); cefais gyfle i gwblhau amryw o asesiadau galluedd meddyliol a phenderfyniadau budd gorau. Roedd cael cyfle i gysgodi cydweithwyr a mynychu sesiynau hyfforddiant yn fanteisiol i ddatblygu fy ngwybodaeth o egwyddorion y ddeddf, sy’n cyd-fynd ag gwerthoedd gwaith cymdeithasol yn ei chyfanrwydd. Sicrheais fy mod yn galluogi unigolion i wneud penderfyniadau hyd eithaf eu gallu a bod pob penderfyniad yn cael ei wneud er eu budd gorau. (Gofal Cymdeithasol Cymru, 2017). Derbyniais adborth gan deulu unigolyn yn diolch i mi am gael budd gorau’r unigolyn yn y bôn. Mae fy sgiliau cofnodi wedi datblygu; gyda sawl asesiad wedi’ rannu gyda’r Llys Gwarchod.

Rwyf wedi cydweithio gyda’r proffesiwn iechyd a mynychu cyfarfodydd amlddisgyblaethol y tîm. Mae’r cyfarfodydd wedi bod yn gyfle i rannu gwybodaeth gyda’r asiantaethau perthnasol a datblygu perthynas gydweithredol effeithiol. Mae Crawford (2012) yn tynnu sylw at y cysyniad o ofal ar y cyd a’i bwysigrwydd o ran sicrhau gwasanaeth sy’n canolbwyntio ar yr unigolyn. Mae’r Safonau Galwedigaethol Cenedlaethol (2011), yn nodi’r angen i ymarfer mewn cyd-destun amlddisgyblaethol a’i bwysigrwydd o ran cydlynu ar achosion cymhleth mewn modd sy’n sicrhau canlyniadau person canolog.  

I ddeall a datblygu sylfaen wybodaeth i ymarfer rhaid deall cyd-destun yr ymarfer a’r prosesau sy’n cyd-fynd, (Thompson, 2010). Adlewyrchais ar fy niffyg gwybodaeth o gyflyrau o fewn Adran 2. Mynychais amryw sesiynau hyfforddiant ar gyflyrau côf, camddefnydd sylweddau a materion iechyd meddwl sydd wedi datblygu fy sylfaen wybodaeth o faterion perthnasol i’r maes oedolion, ac wedi fy ngalluogi i weithio ar achosion cymhleth yn fwy effeithiol. Teimlaf fy mod wedi magu’r hyder i ymddiried yn fy marn broffesiynol wrth fynychu cyfarfodydd ar y cyd gydag iechyd a bod fy sgiliau pendantrwydd wedi datblygu. Bwriadaf barhau i fynychu hyfforddiant pellach a pharhau i gydweithio’n amlddisgyblaethol yn unol ag egwyddorion y Ddeddf Gwasanaethau Cymdeithasol a Llesiant (Cymru) 2014 (DGCLl) a’r Côd Ymarfer Broffesiynol Gofal Cymdeithasol (2017).

Cefais gyfle i weithio ar achosion cymhleth a diogelu megis ymateb i bryderon am unigolyn sy’n profi camdriniaeth ariannol. Cefais gyfle i gysgodi gweithwyr proffesiynol a mynychu cyfarfodydd strategaeth sydd wedi datblygu fy nealltwriaeth o’r broses diogelu. Rwyf wedi mynychu amryw o sesiynau hyfforddi yn ymwneud ag Adran 7 o’r DGCLl (Cymru) 2014 ac wedi cyfoethogi fy ngwybodaeth o’r egwyddorion diogelu. Rwy’n hyderus fy mod yn ymwybodol o’m dyletswyddau deddfwriaethol i ymchwilio i bryderon diogelu a theimlaf fy mod wedi llwyddo i sicrhau fod yr unigolyn yn ganolog yn y broses ac unrhyw benderfyniadau a wnaed, mae adborth rwyf wedi’ dderbyn gan deulu unigolyn yn cefnogi hyn. Drwy’r defnydd o oruchwyliaeth, mae fy hyder i ymddiried yn fy marn broffesiynol wrth ymdrin ag achosion cymhleth wedi datblygu, mae goruchwyliaeth wedi bod yn gyfle i mi adlewyrchu, a chwestiynu fy mhenderfyniadau a’r hyn y gallwn ei wneud yn wahanol. Amlyga Kadushin a Harkness (2014) bwysigrwydd goruchwyliaeth mewn ymarfer gwaith cymdeithasol; maes ble mae pwyslais ar atebolrwydd. Bwriadaf barhau i wneud defnydd effeithiol o oruchwyliaeth.

Cyflwynwyd y Gweithdrefnau Diogelu Cymru (2019) (GDC), sy’n amlygu cyfrifoldebau ymarferwyr o ran diogelu oedolion. Rwyf wedi mynychu sesiwn hyfforddiant sydd wedi datblygu fy nealltwriaeth o’r egwyddorion; yn cynnwys yr angen i ymarfer yn gydweithredol, yn amlddisgyblaethol ag ar y cyd gydag unigolion i adnabod a deall eu hamgylchiadau a’u hanghenion. Fel rwyf yn cael y cyfle i ymarfer o fewn cyd-destun y gweithdrefnau, teimlaf fod y datblygiadau rwyf eisoes wedi’ wneud, o ran datblygu sgiliau cyfathrebu, asesu ag ymarfer yn gydweithredol gyda phroffesiynau ag unigolion yn fy nghaniatáu i ymdrin ag materion diogelu yn effeithiol; mewn modd sy’n canolbwyntio ar yr unigolyn.

Mae cwblhau’r portffolio hwn wedi fy ngalluogi i adlewyrchu a chydnabod fy natblygiadau yn ogystal ag adnabod anghenion dysgu pellach; yn cynnwys yr angen i ddatblygu fy sgiliau cyfathrebu a’m sgiliau i ymateb i achosion diogelu yn unol â’r GDC (2019). Rwyf wedi mwynhau mynychu hyfforddiant. Rwyf yn bwriadu parhau i ymchwilio i faterion sy’n ymwneud a’r maes oedolion a mynychu sesiynau hyfforddiant pellach i ddatblygu fy nealltwriaeth o ddeddfwriaethau perthnasol. Byddaf yn parhau i adlewyrchu ar fy ymarfer, penderfyniadau a barn broffesiynol drwy’r defnydd o oruchwyliaeth er mwyn magu hyder ymhellach.

Cofnodwch yn y tabl isod ddyddiadau i bob gweithdy rhaglen gyfnerthu a fynychwyd gennych.    

	Gweithdy Cadarnhau  
	Dyddiad mynychu  

	1
	21/11/2019

	2
	14/02/2020

	3
	23/07/2020

	4
	08/10/2020



Nodiadau 



	Sylwadau’r Mentor 


	Rhowch sylwadau llawn ar ddatblygiad y dysgwr yn ystod cyfnod yr holl raglen.  Adfyfyriwch ar yr wybodaeth a ddarparwyd gan y dysgwr yn adran 2 ar ddechrau'r rhaglen a'r safbwyntiau diweddarach a roddwyd yn adran 6.  Lle yr ydych wedi gweld neu drafod adborth gan unigolion sy'n defnyddio gwasanaethau, teuluoedd neu ofalwyr, fe'ch anogir i roi sylw ar hyn o safbwynt datblygiad y dysgwr.    

Fel nododd y dysgwr ar gychwyn Adran 2, nid oedd ganddi brofiad o weithio yn y maes nac mewn gwasanaeth statudol cyn ei phenodi i’w swydd yn y Tîm Oedolion. Dechreuodd yn ei swydd yn awyddus i amsugno cymaint â phosib o wybodaeth er mwyn datblygu ei sgiliau a chynnig gwasanaeth o safon uchel i unigolion. Bu’n weithgar o ran canfod a mynychu cyrsiau hyfforddiant (a hysbysu gweddill y Tîm ohonynt), ac mae wedi treulio amser yn ymchwilio i bynciau gwahanol sydd wedi codi yn ei gwaith. Mae hefyd wedi dangos diddordeb mewn trafodaethau ar achosion o fewn y swyddfa, ac wedi gofyn cwestiynau ystyrlon ynghylch achosion i’w chyd-weithwyr er mwyn datblygu ei hymarfer.

Er iddi ddatgan nad oedd ganddi hyder yn ei sgiliau’n asesu capasiti meddyliol unigolion, nid oedd yn rhoi’r argraff yma, gan ymddangos yn gyfforddus a sicr. Ynghyd â pharatoi ymlaen-llaw, bu’r dysgwr yn adlewyrchu llawer ar yr asesiadau hyn wedi iddi eu cwblhau. Cafodd cyfleoedd i gysgodi gweithwyr mwy profiadol yn cwblhau’r asesiadau, ac i gyd-weithio ar achosion. Erbyn hyn, mae’r dysgwr wedi cwblhau nifer fawr o asesiadau capasiti, ac er ei bod yn fwy pendant yn ei gallu a’i barn broffesiynol, mae’n parhau i gwestiynu ei hymarfer a rhoi pob cyfle i unigolion gael eu llais

Mae’r dysgwr yn aelod pwysig o’r tîm amlddisgyblaethol, ac mae wedi magu perthynas weithio dda gydag eraill o’r tîm. Mae’n anodd herio staff nyrsio ynghylch materion iechyd gan eu bod yn fwy arbenigol na Gweithwyr Cymdeithasol yn hyn o beth, ond erbyn hyn, o ganlyniad i gydweithio aml a mynychu hyfforddiant perthnasol, mae’r dysgwr wedi magu hyder proffesiynol ac yn barod i herio petai angen. Mae hefyd yn gwerthfawrogi ei bod yn bosib anghytuno’n broffesiynol gydag eraill wrth barhau i gynnal perthynas weithio dda gyda hwy. Bu’r dysgwr yn manteisio ar y cyfleoedd i drafod gyda gweithwyr o asiantaethau eraill, a’u holi ynghylch materion ymarferol eu gwaith er mwyn datblygu ei sgiliau o gydweithio e.e. holi nyrs gymunedol sut mae cyflwr meddygol penodol yn amharu ar allu corfforol unigolyn.

Un canlyniad o’r holl achosion cymhleth mae’r dysgwr wedi eu cael yw ei bod wedi ysgrifennu nifer fawr o asesiadau ac adroddiadau. Mae ei gwaith cofnodi’n drylwyr, ac yn dilyn mynychu cyrsiau ar ganlyniadau personol, mae llais yr unigolyn i’w glywed yn glir yn ei gwaith ysgrifenedig. Mae sgiliau cyfathrebu’r dysgwr wedi bod yn fanteisiol o ran datblygu hyn, mae ganddi ffordd naturiol o gyfathrebu gydag unigolion a chael at wraidd beth bynnag sy’n bwysig iddynt - tipyn o gamp ar adegau!  Cynhaliwyd yr arsylwad dros y cyfnod clo, pan oedd yn ofynnol i ni fel gweithwyr wisgo cyfarpar diogelu personol wrth ymweld ag unigolion. Anfantais i hyn yw bod y mwgwd yn cuddio hanner wyneb y sawl sy’n ei wisgo, sy’n gwneud cyfathrebu effeithiol yn anoddach o lawer. Serch hyn, ac amryw o gymhlethdodau ymarferol eraill ar y pryd, llwyddodd y dysgwr i drafod y pwnc sensitif o gamdriniaeth ariannol gydag unigolyn a’i theulu gan gadw at ganllawiau diogelu cenedlaethol.

Mae’r dysgwr wedi bod yn weithiwr cydwybodol a brwdfrydig ers iddi ymuno â’r Tîm. Mae wedi magu hyder proffesiynol a phendantrwydd sydd wedi bod yn sylfaen dda iddi wrth ddelio gydag amryw o achosion cymhleth, ac mae’n parhau i weithio ar ddatblygu ei sgiliau a dysgu gyda bob achos.


































Adran 7

Manylion a llofnodion dysgwyr a gwiriad rheolwyr llinell

Cyfrifoldeb y dysgwr yw sicrhau bod eu rhif dysgwr prifysgol wedi ei roi yn gywir pan ofynnir am hyn yn y portffolio. 

Manylion y Dysgwr 
(D.S. mae hi yn hanfodol eich bod yn rhoi gwybod i'ch Uned Datblygu Gweithlu/Hyfforddi a Phrifysgol Cymru, Y Drindod Dewi Sant os yw eich enw neu eich cyfeiriad ar gyfer gohebiaeth yn newid).  

1. Enw’r Dysgwr Catrin Elin Roberts

2. Rhif cofrestru Prifysgol y Dysgwr: 1910925

Cyfeiriad i anfon gohebiaeth:

Llain,
Ffordd Carneddi,
Bethesda,
Bangor,
Gwynedd
LL57 3SG

Rhif Ffôn: 07432520548

E-bost: catrinelin@hotmail.co.uk

Dyddiad Cymhwyster Proffesiynol: 01/11/2018

Dyddiad cofrestru gyda Chyngor Gofal Cymru: 19/10/2018



3. Enw Asiantaeth y Dysgwr: Cyngor Gwynedd

Manylion cyswllt yr Asiantaeth: 01766 771000

Enw: Tîm Adnoddau Cymunedol Caernarfon

Cyfeiriad:
Tîm Adnoddau Cymunedol Caernarfon
Oedolion, Iechyd a Llesiant
Cyngor Gwynedd
Stryd y Jêl
Caernarfon
Gwynedd
LL55 1SH

Rhif Ffôn: 01286 679099

Cyfeiriad e-bost: OedolionCaernarfon@gwynedd.llyw.cymru


4. Mae'r dystiolaeth yr wyf wedi ei darparu yn y portffolio yma yn:

Gymraeg yn unig X   Cymraeg a Saesneg   Saesneg yn unig  


Manylion y Mentor

5. Manylion y Mentor

Enw: Catrin Angharad Hughes-Branch

Cyfeiriad:
Tîm Adnoddau Cymunedol Caernarfon
Oedolion, Iechyd a Llesiant
Cyngor Gwynedd
Stryd y Jêl
Caernarfon
Gwynedd
LL55 1SH

Rhif Ffôn: 01286 679099 

Cyfeiriad e-bost: CatrinHughes-Branch@gwynedd.llyw.cymru



	6. Manylion yr Arsyllwr 

Enw: Fel yr uchod. 

Cyfeiriad gwaith: Fel yr uchod. 

Cymhwyster Proffesiynol a dyddiad y cymhwyster: DipSw (2001) Ymarfer Dysgu (2005).

E-bost a Rhif Ffôn: Fel yr uchod. 





Llofnodion a gwiriad y Rheolwr Llinell


CYFRINACHEDD a LLÊN-LADRAD - I’w gwblhau gan y dysgwr

Mae’r holl wybodaeth a ddarparwyd yn y portffolio yma yn cydymffurfio gyda'r canllaw ar gyfrinachedd.    Cadarnhaf fod yr holl waith ac eithrio am y sylwadau gan eraill (e.e. mentor neu unigolyn sy'n defnyddio gwasanaethau) i gyd yn waith gwreiddiol gennyf i ac nid wyf wedi ei gopïo.  Deallaf fod llên-ladrad yn cael ei ystyried yn ddifrifol gan y Brifysgol a'r rhaglen.    

[bookmark: _GoBack]Llofnod:             (Dysgwr)

Dyddiad: 06/01/2021




Adborth a sylwadau gan unigolyn sy'n defnyddio gwasanaethau, eu teulu neu ofalwyr (Adran 3) - i'w lenwi gan yr Arsyllwr 

Cadarnhaf fy mod yn weithiwr cymdeithasol cofrestredig gyda gwybodaeth am faes ymarfer y dysgwr a bod y crynodeb arsyllu a'r sylwadau gan y defnyddwyr gwasanaeth a/neu'r gofalwyr uchod am yr un darn o ymarfer ag a welais fy hun ar y dyddiad a nodwyd. 


Llofnod:                                     (Arsyllydd)

Dyddiad: 06/01/2021




Gwiriad Rheolwr Llinell
Canllawiau:  Rhaid i reolwr llinell neu uwch ymarferydd y dysgwr lenwi ac arwyddo'r rhan yma.  Dylai ef/hi fod yn weithiwr cymdeithasol cofrestredig sy'n gyfarwydd gyda gwaith diogelu ac yn gallu cadarnhau bod y dysgwr wedi bod yn rhan o'r achos a dystiwyd yn rhan 4 o'r portffolio gan hefyd gwrdd â'r holl feini prawf gofynnol eraill a restrwyd.   

Cadarnhewch yn y rhan yma eich bod wedi gweld digon o waith y dysgwr yn ystod y cyfnod maent wedi bod yn dilyn y rhaglen Gyfnerthu.  Os oes angen, dylech ymgynghori gyda rheolwyr eraill mae'r dysgwr wedi gweithio iddynt.  Drwy arwyddo’r darn yma 'rydych yn cadarnhau eich bod yn fodlon gyda: 

· lefel yr oruchwyliaeth a'r gefnogaeth fentora a gafodd y dysgwr  
· y dysgu a'r datblygu a ddigwyddodd 
· y darllen a'r gwaith ymchwil personol a wnaed  
· lefel yr wybodaeth a'r sgiliau a ddangoswyd  
· y ddealltwriaeth a ddangoswyd o'r Cod Ymarfer a Safonau Galwedigaethol Cenedlaethol  
· gwerthoedd craidd y dysgwr 
· cynnwys y cynllun datblygu sydd yn y portffolio  
· y gwaith a'r sylwadau y cyfeirir atynt yn y portffolio, mai gwaith y dysgwr ei hun yw’r gwaith a'i fod wedi ei seilio ar ymarferion cyfredol 

Cadarnhaf fod y dysgwr yma wedi cyrraedd lefel briodol o ymarfer proffesiynol.  

 GWIRIAD RHEOLWR LLINELL:

ENW'R RHEOLWR LLINELL: ELLEN GEORGE
LLOFNOD Y RHEOLWR LLINELL: _ _ _ _ _ _ _ _ _ _ _ _ _ _ _ _ _ _ _ _ _ _ _ _ _
DYDDIAD: 06/01/2021

PORTH AGORED a PHRIFYSGOL CYMRU, Y DRINDOD DEWI SANT  

TYSTYSGRIF I RADDEDIGION MEWN CADARNHAU YMARFER GWAITH CYMDEITHASOL

CYTUNDEB DYSGU DYSGWR A CHYFLOGWR 

	
Enw’r Dysgwr 
	CATRIN ELIN ROBERTS

	
Enw’r Tîm/Asiantaeth 
	TÎM ADNODDAU CYMUNEDOL CAERNARFON

	
Enw'r Mentor 
	CATRIN HUGHES-BRANCH

	
Enw'r Rheolwr Llinell   
	ELLEN GEORGE 



Dyletswydd Astudio

Bydd y dysgwr yn ymgymryd â holl elfennau'r rhaglen Tystysgrif i Raddedigion yn ddiwyd, gan gynnwys mynychu'r sesiwn anwytho, pedwar Gweithdy Cadarnhau a chymryd rhan mewn arolwg gwerthuso neu grŵp ffocws wedi cwblhau'r rhaglen.  

Mae enw llawn y dysgwr a'i gyfranogiad effeithiol ar y Dystysgrif i Raddedigion yn orfodol o gofio fod Gofal Cymdeithasol Cymru wedi gwneud cwblhau'r rhaglen yn ofyniad o fewn y cyfnod cyntaf (tair blynedd) o gofrestru fel Gweithiwr Cymdeithasol.  
(Cymhwyso Ebrill 2016 ymlaen)

Absenoldeb astudio 

Mae'r cyflogwr yn cytuno i gefnogi'r dysgwr drwy ddarparu absenoldeb wedi ei dalu yn llawn i'r dysgwr fynychu'r holl gyrsiau cyflwyno, Gweithdai Cadarnhau, cyfarfodydd gwerthuso'r rhaglen neu hyfforddiant a gytunwyd.  Yn ychwanegol, gellid cymeradwyo tri diwrnod tâl ychwanegol gan y rheolwyr fel cyfraniad tuag at yr amser sy'n gysylltiedig gydag ymchwil personol a datblygu’r portffolio i'w gyflwyno.    Cyfrifoldeb y dysgwyr yw trafod hyn gyda'u rheolwr a phan maent eisiau cymryd y cyfnod absenoldeb yma.   Gellid cymryd y dyddiau astudio yn ystod unrhyw ddiwrnod o'r wythnos (neu gyfuniad o ddyddiau) cyn belled â (i) ei bod yn briodol i amser paratoi'r portffolio ar y pryd, a (ii) y cytunwyd gyda Rheolwr y Tîm fydd yn rhoi ystyriaeth i anghenion y tîm a'r gwasanaeth.  Mae lefel y amser astudio a ddisgrifir yma yn tybio bod y dysgwr yn gweithio oriau llawn amser.   Os yw'r dysgwr yn gweithio llai na 37 awr yr wythnos bydd yr amser yn cael ei gymeradwyo yn unol â pholisïau lleol y cyflogwr. 

Adnoddau 

Gall y dysgwyr gael mynediad i ddeunyddiau dysgu a llyfrgell o adnoddau presennol eu cyflogwr neu fel a ddisgrifiwyd yn Llawlyfr y Rhaglen o'r Brifysgol.  Mae'r cyflogwr yn deall fod y Dystysgrif i Raddedigion i'w chwblhau gan Weithwyr Cymdeithasol sydd newydd gymhwyso yn ystod eu cyfnod cofrestru cyntaf a bydd yn cefnogi'r amserlen yma.  Ond, mae yna hefyd ddisgwyl bod dysgwyr ar raglen ddatblygu broffesiynol yn cymryd cyfrifoldeb am eu dysg eu hunain gan hefyd ddefnyddio eu hamser eu hunain ar gyfer astudio personol a pharatoi portffolio.  


Mae adran hyfforddiant y cyflogwr yn cytuno i:  

· Drefnu fod staff cymwys yn ymuno â'r rhaglen  
· yn talu ffioedd y cwrs yn uniongyrchol i'r Brifysgol   
· yn darparu arweiniad ychwanegol a chefnogaeth drwy: 

a) hwyluso mynediad i ddeunyddiau dysgu presennol neu adnoddau llyfrgell 
b) darparu cyfleoedd hyfforddi priodol o'r rhaglen hyfforddiant mewnol presennol fel y cytunwyd gyda'r dysgwr a'r mentor 
c) darparu cyflwyniad i'r rhaglen a'r Gweithdai Cadarnhau  
d) darparu arweiniad a chefnogaeth i ddysgwyr am ofynion y rhaglen a chwblhau'r portffolio
e) helpu datrys unrhyw drafferthion a gyfyd gyda'r rhaglen gan y dysgwr, mentor neu reolwyr gwasanaeth  

Mae'r dysgwr yn cytuno i:  

· weithio yn brysur i gwblhau cymhwyster yn ystod yr amserlen a gytunwyd o 12 mis o ddyddiad cofrestru ar y rhaglen   
· yn adnabod gyda'r rheolwr/mentor hyfforddiant mewnol priodol a threfnu i fynychu'r cyrsiau hyn 
· Yn adnabod gyda'r rheolwr/mentor a'r Rheolwr Hyfforddi unrhyw ofynion arbennig e.e. dyslecsia gan gysylltu gyda Gwasanaethau Myfyrwyr y Brifysgol yn uniongyrchol am y gefnogaeth ychwanegol a fydd efallai ei hangen   
· yn mynychu cyflwyniad a phedwar Gweithdy Cydnerthu. Dyma elfennau gofynion gorfodol y rhaglen  
· cynhyrchu gwaith a thystiolaeth sy'n briodol i'r portffolio a'r canlyniadau dysgu mewn amserlenni cytunedig  
· gwneud a chadw at apwyntiadau a gytunwyd gyda'r mentor/rheolwr llinell 
· sicrhau eu bod wedi paratoi yn ddigonol a chael unrhyw cydsynio sydd ei angen ar gyfer arsylwi ymarfer 
· hysbysu'r mentor/rheolwr llinell a'r adran hyfforddi ar unwaith os oes unrhyw broblemau neu newidiadau mewn amgylchiadau wrth ddilyn y rhaglen, yn enwedig os gallai hyn effeithio ar gwblhau'r rhaglen erbyn y dyddiad cau a gytunwyd neu allu'r unigolyn i fynychu gweithdy gorfodol. 
· cyd-gysylltu gyda'i reolwr llinell/mentor i gadarnhau dyddiau astudio a defnyddio eu hamser eu hunain i astudio ar eu pennau eu hunain, ymchwil a pharatoi'r portffolio  
· cymryd cyfrifoldeb personol am baratoi a chwblhau'r holl waith sydd ei angen i gyflwyno eu portffolio  
· gweithredu bob amser yn unol â'r Cod Ymarfer, polisïau, gweithdrefnau a phrosesau'r cyflogwr a'r Brifysgol 
· sicrhau eu bod yn deall yr angen i gwblhau'r rhaglen yn ystod y cyfnod cyntaf (tair blynedd) o gofrestru gyda Chyngor Gofal Cymru 



Rheolwr Llinell/Mentor yn cytuno i:

· fynychu cyfarfod cyflwyno i ddod yn gyfarwydd gyda gofynion y rhaglen
· darparu neu drefnu i ddarparu cyfleoedd asesu digonol fel bod y dysgwr yn gweld medrusrwydd ac i gynnal y gwaith arsylwi gofynnol.   Os nad oes cyfleoedd ar gael ar unwaith yn y tîm, trefnu i'w darparu mewn man arall yn y Gwasanaeth,  
· arwain a chefnogi'r dysgwr am gyfnod y rhaglen 
· rhyddhau'r dysgwr ar gyfer cyflwyniad y rhaglen a'r Gweithdai Cadarnhau ac unrhyw gyrsiau hyfforddi mewnol sy'n briodol i gwrdd â'r gofynion dysgu cytunedig.  
· cytuno gyda'r dysgwr, defnyddio hyd at dri diwrnod gwyliau ychwanegol gyda thâl dros holl gyfnod y rhaglen, fel cyfraniad at yr amser sydd ei angen ar gyfer astudio personol, ymchwil neu ddatblygu’r portffolio 
· Cynnal sesiynau goruchwylio gyda'r dysgwr, yn ddelfrydol bob mis, a sicrhau bod hyn yn ymgorffori cefnogaeth fentora a monitro'r gwaith sydd wedi ei wneud ac yn dal heb ei wneud.  Cadw cofnod llawn o ddyddiadau'r sesiynau goruchwylio a chofnodi trafodaethau ac unrhyw beth a gytunir.  
Cwblhau a Chyflwyno'r portffolio

Disgwylir i'r dysgwyr gwblhau'r Dystysgrif i Raddedigion ac fel arfer byddant yn cyflwyno eu portffolio cyn pen 12 mis o fynychu'r cwrs cyflwyno i'r rhaglen. Os fydd unrhyw Ddysgwr yn rhagweld y bydd trafferth i gwrdd â'r gofyniad yma dylai drafod y mater yn syth gyda'i Reolwr Hyfforddi/Cydlynydd 

Bydd y broses cyflwyno portffolio a'r dyddiadau i bob cohort yn cael eu cyhoeddi ar Moodle.  Unwaith y byddant wedi cofrestru ar raglen ni all y dysgwyr newid y dyddiad cyflwyno heb ddod i gytundeb gyda’r cyflogwr a'r Brifysgol.   

Nid yw pwysau gwaith yn cael ei ystyried fel rheswm i beidio â mynychu unrhyw Weithdy Cadarnhau. 

Deallaf a derbyniaf delerau ac amodau'r cytundeb dysgu yma fel y nodwyd uchod.  

Llofnod: ………... Enw mewn llythrennau bras: CATRIN ELIN ROBERTS. Dyddiad: 05/03/2019. (Dysgwr)

Llofnod:.......... Enw mewn llythrennau bras: ELLEN GEORGE. Dyddiad: 05/03/2019.  
(Rheolwr Llinell/Mentor)

Llofnod: ……… Enw mewn llythrennau bras: CATRIN HUGHES-BRANCH. Dyddiad: 05/03/2019. (Mentor, os yn wahanol i'r uchod) 


GOSODWCH Y COPI SYDD WEDI EI ARWYDDO O'R CYTUNDEB DYSGU YMA YN ADRAN 9 O'R PORTFFOLIO. 

